Хозирги вақтда: 16 сен 2019, 01:44\nНатижалар сони 7\nНатижалар сони 7 • Саҳифа 1 дан 1\n08 Июл 2019, 23:58\nАссалому алайкум. Мен хозирда жуда хам куркок булиб колаяпман. Алхамдулиллах ибодатдаман. Мен инсонларнинг менга иши тушишидан, мас'улиятли ишлардан куркаман. Чеварчилик килар эдим. Хозирда килолмаяпман . Белим хам огриб колади ва масулиятидан куркадиган булиб колганман. Учта фарзандим бор уртанчи к...\nМавзу: Қуръони каримдаги давон ошувчилар\nҚуръони каримдаги давон ошувчилар\nАссалому алайкум! Тушкунликдан чиқишда қувват бўладиган, қоронғуликдан ёруғликка олиб чиқадиган қандай дуони тавсия қиласиз?\n10 сен 2018, 14:57\nМавзу: касаллик хакида\nАссалому алайкум. Одина опа саволим куйидагича: ОИТС касалига чалинган беморларнинг касаллиги бекитилади . Бунга динимиз кандай карайди.\nМавзу: Қизимнинг қулоғи яхши эшитмайди\nАссалому алайкум. Аллоҳ қилаётган ишларингиздан рози бўлсин. Қизим 8 ёшда, 7 ойлик туққанман. Вазни 950 гр. эди. Невропотологга қатнаб даволаниб турган. Чала туғилгани учун тенгдошларидан орқада қоляпти деб ўйласак, қулоғи яхши эшитмас экан. Маҳаллий поликленикамиздаги шифокор (қора қамишдаги&#...\nМавзу: Чиройли сабр\nАссаламу алайкум! Қуръони каримда васф қилинган чиройли сабр қилиш қандай бўлади? Мисол учун, менинг бошимга ҳар хил ташвишлар тушди. Эримни хиёнати, касаллик дегандай. Мен эрим билан урушмадим. Лекин бир неча кун хафа бўлиб юрдим. “Ахир охиратингизни ўйласангиз бўлмайдими?”, деб ўзим учун ҳеч нарс...\nМавзу: Қалб касаллиги\nАссаламу алайкум! Тақвога интилаётган киши қандай қилиб араз, гина-аламзадаликдан, таъсирчанликдан қутулиши мумкин? Бу нарса Қуръон ёдлашга ва ҳамда вақтни ғанимат билиб, ундан унумли фойдаланишга ҳалал бермоқда. Мисол учун, бировдан қаттиқ хафа бўлиб ғазаблансак ёки тўйиб йиғлаб олсак бу нарса хом...\n08 Июл 2018, 19:43\nМавзу: Шифокор маслаҳати


ТЎҚСОНБОСТИ ЭКИНЛАР ПАРВАРИШИ - Ўзбекистон Республикаси Қишлоқ хўжалиги вазирлиги\nПиёз уруғи гектарига 20 кг. гача сарфланади. Уруғи СКОН-4,2, СММ-4 русумли сеялка билан ернинг нишабига қараб қатор ораларини 70-90 см. дан олиб, тўрт қаторли усулда ёки қўлда сочиб экилади. Шунда уруғлар ерга 1,5 - 2,0 см чуқурликка кўмилади.\nБунда гулкарамнинг F1 Гудман, F1 Кашмер, оқбош карамнинг F1 Фарао, F1 Бурбон, F1 Балбро, F1 Резистор дурагайларини экиш тавсия қилинади.


ЎзДЖТУнинг 20 нафар талабаси OʻzLiDeP кадрлар захирасига олинди | O'zLiDeP\nЎзДЖТУнинг 20 нафар талабаси OʻzLiDeP кадрлар захирасига олинди\nOʻzLiDeP Тошкент шаҳар Кенгаши Ўзбекистон давлат жаҳон тиллари университетида “Янги авлод кадрлари” лойиҳаси доирасида тадбир ташкил этди.\nУнда партия Тошкент шаҳар Кенгаши масъул ходимлари, партия фаоллари, Халқ депутатлари Тошкент шаҳар ва туман Кенгашларидаги OʻzLiDeP депутатлик гуруҳи аъзолари, профессор ўқитувчилар ҳамда талаба-ёшлар қатнашди.\nТадбир давомида партиянинг “O`zLiDePда ёшлар куни” лойиҳаси ҳақида, “Ёш либераллар” клуби ҳамда унинг "Келажак депутатлари” ва "Ёш тадбиркорлар муаммоларини ўрганиш” гуруҳлари фаолияти ва амалга ошираётган ишлари тўғрисида тушунчалар берилди.\n– Бугунги тадбирдан кўзланган мақсад – сиёсий жиҳатдан етук, давр талабларига жавоб бера оладиган ёшларни топиш ва уларни партия кадрлар захирасига олишдан иборат, – дейди OʻzLiDeP Тошкент шаҳар Кенгаши бўлим мудири Сарвархон Иброҳимов. – Чунки мамлакат келажаги учун жавобгарликни ўз зиммасига оладиган, интилувчан ва серғайрат, эл-юрт келажагига бефарқ бўлмаган ёшларни партиямизга аъзо бўлиши фаолиятимизга янгича руҳ, янгича нафас олиб киради.\nТадбир якунида сиёсий жараёнларга қизиқиши баланд бўлган 20 талаба OʻzLiDeP истиқболли кадрлар захирасига олинди.


Термиз шаҳри Меҳраобод маҳалласидаги 223-сайлов участкасида сайловчиларнинг ўз конституциявий ҳуқуқини ифода этиши учун барча зарур шароит яратилди. Сайлов қонунчилигига оид қўлланмалар, меъёрий ҳужжатлар билан таъминланди. Оналар ва болалар, тиббиёт хоналари замонавий жиҳозланди. Номзодлар ҳақидаги маълумотлар ва сайловчилар рўйхати участка биносининг кўринарли жойига қўйилди.\n– Сайлов куни узоқ сафарда бўлиши кутилаётган фуқароларнинг муддатидан илгари келиб овоз бериши учун ҳам барча шароит яратилди, – дейди участка сайлов комиссияси раиси Ҳамид Маматалиев. – Айрим сабабларга кўра сайлов участкасига келолмайдиган фуқароларнинг уйларида овоз бериши учун зарур чора-тадбирлар белгиланди. Бу борада амалга оширилаётган барча ишлар сайловни очиқлик, тенглик ва адолат тамойиллари асосида кўтаринки руҳда ўтказишга хизмат қилади.\nВилоят сайлов комиссиясидан олинган маълумотларга кўра, 21 декабрь куни воҳада ташкил этилган 705 сайлов участкасида бир ярим миллиондан зиёд фуқаро ўз хоҳиш-иродасини эркин ифода этади. Уларнинг 190 мингдан ортиғи илк марта сайловда қатнашаётган ёшлардир.


Эрон америкаликлар қўлга олинганини тасдиқлади\n07 май 2021, Тошкент вақти: 08:10\nЭрон расмийлари мамлакатнинг Ироққа яқин ҳудудида америкалик уч шахс қўлга олинганини расман тасдиқлади.\nМаҳаллий матбуотнинг хабар қилишича, америкаликлар Эрон ҳудудига ноқонуний тарзда ўтганлиги учун қўлга олинган.\nЭрон расмийларининг билдиришича, ҳозирда америкаликлар Мариван шаҳрида ушлаб турилибди.\nМаълум бўлишича, жума куни Ироқнинг Курдистон минтақасида юрган америкалик уч сайёҳ ўзлари билмаган ҳолда Эрон ҳудудига ўтиб қолган ва эронлик чегарачилар томонидан ҳибсга олинган.\nАйни пайтда АҚШ давлат котиби Ҳиллари Клинтон Эрон ҳукуматини америкаликларни озод этишга чақирди.


1. Ғарбий Помир-Олойдаги камёб эндемик ўсимлик.\nБўйи 45 см гача етадиган кўп пояли, қалин туклар билан қопланган яримбута. Барглари йирик, узунлиги 4 см, учбурчак тухумсимон, четлари тишсимон ўйилган, майин тукли. Тўпгули узун, шохланган. Гуллари қисқа бандли, биттадан гулолди баргларининг қўлтиғига ўрнашган. Тожи оч ҳаворанг, пастки лабида бинафша рангли доғлари бор. Июнь–июлда гуллаб, июль– август ойларида меваси етилади.\nСурхондарё вилояти: Ҳисор тизмаси (Тўпаланг дарёсининг Ҳурватан ва Шатрут ирмоқларининг ўнг қирғоқлари ҳамда Қултепасойнинг жануби-ғарбий ёнбағирлари)да тарқалган.\nТоғларнинг юқори қисмида гранитли қояларда ўсади.


белгиланган ваколатга эга суд ёки унинг таркибий қисми. ЎзР жиноят-процессуал кодекси биринчи инстанция, аппелляция, кассация ва назорат инстанцияларини мавжудлигини кўрсатган (жиноят ишлари бўйича). Худди шунингдек фуқаролик ва хўжалик ишлари ҳам бир неча инстанцияда кўрилади. ЖПКнинг 389-моддасида туман (шаҳар) судлари, Қорақалпоғистон Республикасининг Олий суди, вилоятлар ва Тошкент шаҳар судлари, Ўзбекистон Олий суди биринчи инстанцияда қандай ишларни кўришлиги белгиланган. Бундан кўриниб турибдики, ўрта ва юқори бўғиндаги судлар ҳам кассация, апелляция ва назорат инстанциясидан ташқари биринчи инстанцияда иш кўришлари мумкин.\nҚуйи судларнинг қонуний кучга кирмаган ҳукмлари юқори турувчи суд томонидан аппеляция тартибида кўрилади.\nСудларнинг кучга кирган ҳукми у аппелляция тартибида кўрилмаган бўлса кассация тартибида кўрилади. Кассация ва аппеляция тартибида кўрилган ишлар бўйича чиқарилган ҳукм ва ажрим қонунда (498-модда)да кўрсатилган шахсларнинг шикояти асосида кўрилади.\nҲукм ва ажрим назорат тартибида кўрилиши учун шикоят асосида қонунда белгиланган шахслар протест киритиши шарт. Протест киритиш ҳуқуқига ЎзР ЖПК 511-моддасида белгиланган шахслар эга.


«Гендер зўравонликка қарши 16 кунлик фаол ҳаракатлар» кампанияси эълон қилинди – Газета.uz\n«Гендер зўравонликка қарши 16 кунлик фаол ҳаракатлар» кампанияси эълон қилинди\n25 ноябрдан Ўзбекистонда «Гендер зўравонликка қарши 16 кунлик фаол ҳаракатлар» кампанияси бошланади. Кампания бошланишини эълон қилган Сенат раиси Танзила Нарбаева зўравонликка қарши курашда «узоқ ва машаққатли ишлар» турганини ва унда «ҳар биримизнинг иштирокимиз муҳим» эканлигини таъкидлади.\nLotinchada На русском языке 23 ноябр 2021, 12:26 Жамият\n23 ноябр 2021, 16:28\nГендор тенглик буйича ишлавотгалар орасида эркаклар борми. Хурматли аеллар гендер тенглик борми йукми зуравонлик бор. Зуравонлик билан карши курашишга маданият имонимизни оширишимиз керак, гендор тенлик эмас, аел бу аел бу она сингил, опа, турмуш урток, гендер тенглик бизга хос нарсами. Табия имон маданият кани хурматлилар. Уйинчок бумасаларизче биродарлар.


23:26 / 01.06.2017\nТаҳририятимизга Саидаҳмад Мўминов номидан Зангиота тумани, «Туркистон» ҚФЙ, А.Икромов массиви 37-намунавий уй қурилишининг боришидаги камчиликлар ҳақида изтиробли мактуб келиб тушди. Албатта, суратларга қараб, банкларнинг ва шу уйни харид қилган инсоннинг сарфлаган маблағларига ичингиз ачийди.\n«Мен 2015 йил 23 июлда Зангиота тумани, Туркистон ҚФЙ, А.Икромов массивида қурилиши режалаштирилган намунавий уй учун бошланғич тўлов амалга оширганман. Бу массивда учта пудратчи фирма қурилишда иштирок этиб, иккита фирма 2016 йил ноябрларида уйларни эгаларига топширишди, айримлари кўчиб ҳам киришган. Бизнинг уйларни қураётган пудратчи «Рангли Олам» фирмаси қурилиш ишлари эса ҳанузгача тугалланмаяпти, қурилиш эса мутлақо сифатсиз ва жуда кўп жойларида тасдиқланган лойиҳадан четлашиш, қурилиш материалларидан уриб қолиш ҳолатлари мавжуд», — деб бошлайди С.Мўминов ўз мактубини.\nДеярли бир йилдан бери банк тўловларини кечиктирмай, ўз вақтида тўлаб келаман. Пудратчи ҳазм қилиб юбораётган бу пулларни мен ҳали яна 15 йил мобайнида маошимдан, оиламнинг ризқидан орттириб тўлашим керак бўлади.\nҚуйида қурилишдаги айрим камчиликлар келтирилган:\nПойдевор «ёстиқчаси» энидан 5–6 см, бўйидан 4–5 см урилган жойлари бор. «Ҳам бўйидан, ҳам энидан урди» деганлари шу бўлса керак. Устунда лойиҳага кўра 16 мм диаметрлик арматуралари фойдаланиши белгилаб қўйилган бўлса-да, «ёстиқчадан» 12 ммлик арматура чиқарилган. Лентали пойдеворга каркасли арматура тўқиш ўрнига сеткали ташланган. 30 см қалинликдаги «ёстиқча» ўрнига 25–26 см қуйилган.\nҒишт териш қонун қоидаларига умуман риоя қилинмаган. Қинғир-қийшиқ терилган. Деворнинг бир бурчаги, Пиза минорасига ўхшаб, юқоридан, ёнга 12 см оғган.\nЛойиҳада 24 та том ёпиш плитаси белгиланган, пудратчи 22 та плита қўйган. Плиталар ораси бетон аралашмаси билан тўлдирилмаган.\nЛўмбоздан олдин изолондан қилинган 3 смлик паро-теплоизоляция ташланмаган. Ўз ҳисобимдан қамиш ташлатиб юбордим. Лўмбоз қалинлиги 8 см бўлиши керак, 3–4 см қилинган. Лўмбозга лойни эса пиширмасдан тўғридан-тўғри қилиб юборилган.\nТомга ишлатилган ёғочлар умуман лойиҳа талабига жавоб бермайди.\nЛойиҳада «Стропила тизими 50Х150 мм тўсинларга, ташқи бўйлама деворларга ўрнатилган кесими 100Х100 мм бўлган маурлатларга ва кесими 100Х150 мм конёк ва оралиқ прогонларга стропилаларнинг таяниш йўли билан ҳосил қилинади», деб кўрсатиб ўтилган.\nАслида 50х150 ммли стропила ўрнига 40x130мм, 100х150 мм конёк ва оралиқ прогон ўрнига 70 мм терак ходаси қўйилган.\nЛойиҳага кўра, оралиқ қадами 300–350 мм бўлган 50Х50 мм кесимли бруслар ишлатилиши белгилаб қўйилган эса-да, 40х40мм брусларни 380–400 мм қадам билан жойлаштиришган.\nСувоқ умуман лойиҳага тўғри келмайди. Сувоқ таркиби ҳам, текислиги ҳам мутлақо сифатсиз\nЛойиҳада: «Сувоқ маякларга кўра амалга оширилиши керак», деб белгилаб қўйилган. Аслида эса: Дераза четининг пастки қисми 23см бўлса, юқори қисми 18см, дераза четининг ўзида 5см фарқ бор. Девор бўйлаб эса 10 см га тенг оғиш бор.\nЁзги ҳожатхона остида бўлиши керак бўлган 16-17м3 ҳажмли арматуралар ёрдамида билан жиҳозланиши керак бўлган ҳандақ қилинмасдан, ҳожатхона ва омборхона қуриб юборилган.\nПойдевор қуйилгандан сўнг, бошқа ишлардан олдин, фундаментни тупроқ билан ёпилиб турадиган қисмини битум (қора сақич) билан 2 марта суриб гидроизоляция қилиб чиқиш керак.\nАслида эса, ҳали ҳануз пойдевор ости таги очиқ турибти. Қиши билан тагига сув сизиб, охири ўзим тарновдан тушаётган сув, фундамент тагига кетмаслиги учун, пластик қувурлар билан четга кетадиган қилишга мажбур бўлдим.\nУй ҳали битмасдан нураб, тўкилиб бўляпти...\nУйнинг айни вақтдаги аҳволи — ариққа сув келса, тўғри пойдевор остига кетади:\nЁмғир ёғганда тарновдан тошиб, яна очиқ пойдевор ости сувга тўлади:\nУйнинг ҳозирги ички кўриниши: электр симлари деворларга сувоқдан олдин монтаж қилиниши керак эди, вақтида қилинмаганидан сўнг ҳамма ёқни қайтадан ўйишга тўғри келган. «Бир қадам олдинга, икки қадам орқага!»\nТаҳририятдан: Мурожаат қилган фуқаро С.Мўминовни нима деб юпатишни ҳам билмайсан, киши. У энди техник экспертиза тайинлаб, судга мурожаат қилиши керакми? Агар суд барча харажатларни — жумладан, уйни қайта бузиб қуришни «Рангли олам» фирмаси зиммасига юкласа, нўноқ қурилиш фирмаси у кўрган зарарларни қоплаб, уйни бузиб бошқатдан барпо этиб бера оладими? Шунга қудрати, маблағи, қолаверса, виждони дош берадими?\nБарчамизга маълум ҳолат, бошқа ресурсларда ҳам турли вилоятларда барпо этилаётган намунали уйларнинг сифатсизлиги ҳақида бонг урилган чиқишларни олдин ҳам ўқиганмиз, юқоридагилар таҳририятга келаётган биринчи шикоят ҳам эмас. Одамлар уйли-жойли бўламан деб, ўз оиласи бюджетидан қирқиб 15 йиллаб пул тўлашади-ку, ахир?! Нега энди ҳалигача «мендан кетгунча — эгасига етгунча» қабилида иш тутишдан қутила олмаяпмиз?\nФирма қурилиш ишларини бажартириш учун малакали кадрлар ва усталар ёллаганида, ўзига берилган топшириққа сидқидилдан, виждонан ёндашганида шундай бўлмас эди, албатта. Давлат ва ҳукуматимиз ана шундай тадбиркорларга кенг шароит яратиб, уларда тендерда тенг шартларда иштирок этиб, ўзини кўрсатиб келгусида янада катта буюртмалар қабул қилиш учун имконият берганда, бундай инсонлар ажратилган маблағни ўзлаштириб, мижознинг ҳақини «туя» қилишнигина ўйлашгани кишини ўйга толдиради.\nЭсиз маблағ, эсиз вақт, эсиз меҳнат, эсиз ишонч...\nБугун сайтимизда Осиё тараққиёт банки қишлоқларда арзон намунали уй-жойлар барпо этиш учун яна маблағ ажратгани ҳақида хабар бердик. Ўйлаймизки, бу соҳада ҳам ишларни тартибга солиб, маблағларнинг хўжасизларча фойдаланишига, ўзлаштирилишига чек қўйиб, буюртмани фақат ўз ишининг устаси бўлган профессионал кишиларгагина бериш учун фурсат етиб келган.\n08:27 / 12.06.2020\nСардобада яшовчи фуқароларнинг норозилиги акс этган видеога изоҳ берилди


Чеченистон Россиянинг энг ҳушёр минтақаси деб топилди » Ўзбекистон янгиликлари – Zamin.uz\nЧеченистон Россиянинг энг ҳушёр минтақаси деб топилди\n«Ҳушёр Россия» лойиҳаси ва ахборот коммуникациялари маркази томонидан тайёрланган «Ҳушёрлик миллий рейтинги»да Чеченистон Россиянинг энг ҳушёр минтақаси деб топилди. Бу ҳақда республика раҳбари Рамзан Қодиров livejournal’даги шахсий блоги орқали маълум қилди.\n«Бу ҳокимият тармоқлари, руҳонийлар, жамоат ташкилотларининг мислсиз меҳнати натижаси. Ҳозир республика кўчаларида маст кишини кўриш мумкин эмас. Спиртли ичимликлар фақат кечки саккиздан эрталабги ўнгача сотилмоқда. Ресторан ва кафелар менюсидан алкоголь ўрин олмаган.\nМамлакатимизнинг барча минтақаларида аҳоли томонидан алкоголь истеъмол қилиниши кескин камайишини истайман. Россия ҳушёр давлат бўлиши лозим!» — дея таъкидлаган Қодиров.\n23:07 Қодиров: Туркия Россиянинг Су-24 самолётини уриб туширгани учун узоқ афсус чекади


ЎзА - ФУТБОЛ: Про-лиганинг бир-бирига ўхшамаган “қиёфалари”\n17.09.2018 17:48:17 Чоп этиш версияси\nФУТБОЛ: Про-лиганинг бир-бирига ўхшамаган “қиёфалари”\nПро-лиганинг иккала гуруҳида ҳам 25-тур ўйинлари бўлиб ўтди ва иккаласида ҳам бир-бирига ўхшамаган натижалар қайд этилди. “А” гуруҳидаги уч ўйинда мезбонларнинг ғалабаси кузатилган бўлса, “В” гуруҳида худди шундай натижанинг акси юз берди.\n“А” гуруҳида айниқса иккита ўйиннинг натижаси кўпчиликни қизиқтирарди. Суперлигага чиқишга ҳаракатни кечроқ бўлса-да астойдил бошлаган “Динамо” жамоаси кутилмаганда ўз майдонида “Шўртан”га имкониятни бой бериб қўйди. Ғузорликлар мавсум бошида кучлилар қаторидан жой олишни мақсад қилишди-ю, лекин мағлубиятлар, очко йўқотишлар уларнинг олий режасини кейинги йилга қолдиришга тақозо эта бошлаганди. Шундай бўлса-да, Ёрқин Назоров ва яна бир гуруҳ мутахассислар иш бошлаган иккинчи даврадан жамоа яна муваффақиятларни қўлга кирита бошлади. Самарқандда ҳам шундай кайфият давом этди. Ҳарчанд уринишмасин, самарқандликлар ютишни эмас, ҳатто ҳисобни тенглаштиришнинг ҳам уддасидан чиқа олишмади. Суперлигага йўлланма олишни ҳаммадан ҳам кўпроқ истаётган “Сурхон”нинг кейинги вақтларда қандай ўзгаришларни амалга ошираётганлигидан хабардорсиз. Нима бўлса ҳам кучлилар қаторига қўшилишни мақсад қилаётган жамоа муборакда йирик ҳисобда мағлубиятга учраб ўтирибди. “Машъал”нинг Суперлига жамоалари қаторидан ўрин олиши ўринли бўларди аслида, сабаби, Муборакда аввалдан футболга профессионал даражада ёндашилади, яратилган шароитлар ҳам шунга яраша. Стадион дейсизми, футбол академиясими, ҳаттоки футболчилар яшайдиган қароргоҳ ҳам чинакам профессионалликдан далолат беради. Худди шундай шароит “Шўртан”да ҳам кузатилади. Булар бизнинг мулоҳазамиз холос, асли қандай бўлишини эса ўйинлар натижаси ва якуний вазият кўрсатади.\nЎйинларга қайтсак, “Истиқлол”нинг “Хоразм”, “Норин”нинг эса “Орол” устидан зафар қучишларига биров шубҳа қилмаганди ҳам.\n“В” гуруҳидаги ўйинлар олдиндан ғаройиб таассуротлар қолдирган бўлса, ҳозир ҳам шундайлигича қоляпти. Қайсидир клуб бу гал ўз майдонида кучсиз жамоага йирик ҳисобда мағлубиятга учраса, кейинги турда сафарда кучли клубни янада йирикроқ натижаларда мағлуб этиб қайтяпти. Бундан қандай хулоса чиқаришга ҳайронсан киши. Айтайлик, “Лабса” ўзидан юқори турган “Ифтихор”ни йирик ҳисобда мағлуб этди, хўп, ўз майдонида бунга ҳақли эди, дейлик ҳам, “Ёзёвон”нинг ўзидан пастки ўринларда турувчи “Зомин” жамоасига ўз уйида худди шундай йирик ҳисобда енгилганига нима дейсиз? Ҳа, нима бўлганда ҳам буни футбол дейдилар, футболда эса айнан қандай натижа қайд этилиши кафолатланмаган.\n25-турда қайд этилган натижалар:\n“Норин” – “Орол” – 1:0\n“Динамо” – “Шўртан” – 1:2\n“Машъал” – “Сурхон” – 3:0\n“Истиқлол” – “Хоразм” – 5:0\n“Ёзёвон” – “Зомин” 0:3\n“Хотира79” – “Нурафшон” - 1:2\n“ЛокомотивБФК” – “Шердор” - 0:1\n“Лабса” – “Ифтихор”- 3:0\n25-турдан кейин “А” гуруҳида “Андижон” жамоаси 42 очко билан пешқадамлик қиляпти. “Машъал” жамоаси 39 очко билан иккинчи, “Истиқлол” эса 38 очко билан учинчи ўринда боряпти. Тўртинчи ўринда бораётган “Сурхон” ҳам ҳали кучлилар қаторига қўшилишдан умиди сўнгани йўқ – 37 очкоси бор. “Динамо” (30 очко), “Шўртан” (27 очко), ва “Хоразм” (26 очко) да вазият бироз қийинроқ. “Норин” (18 очко) ва “Орол” (13 очко) аллақачон аутсайдер номини олиб бўлган.\n“В” гуруҳи жадвалини ҳар доимгидек “Нурафшон” жамоаси бошқармоқда. Унинг ихтиёрида 44 очко бор. “Шердор” нурафшонликлардан атиги икки очкога ортда қоляпти. Учинчи ўринда бораётган “Ғиждувон” 37 очко жамғарган. “Ёзёвон”да 36, “Зомин”да 35, “Лабса” ва “Ифтихор”да 30 очкода мавжуд. Турнирнинг энг қуйи паллалари эса “Хотира-79” (22 очко) ва “Локомотив-БФК” (13 очко) жамоаларига тегишли бўлиб турибди.\nНавбатдаги 26-тур ўйинлари 23-24 сентябрь кунларига белгиланган.


«ОТАМНИНГ ЖИНОЯТИ УЧУН «ЖАВОБГАР» БЎЛДИМ…»\nДобавлено: 11.08.2017, 15:38\nЁшликда ўйламай-нетмай қилинган хатолар бир кун келиб илдиз отишини ҳеч ўйлаб кўрганмисиз? Ёшлик бебошлик деймизу, аммо кимларнингдир ана шундай бебош ишлари учун бошқалар азият чекиши айни ҳақиқат. Бувим: «Қизим, оила қургач ҳар бир ишингни, ҳар бир сўзингни назорат қил. Билиб-билмай қилган хатойинг сенга эмас, фарзандларингга уради», дея кўп айтардилар. Ўшанда бувижоним тақдиримни башорат қилган эканларми, уларнинг огоҳлантиришлари изсиз кетмади…\nБир вақтлар оиламизга ҳамманинг ҳаваси келарди. Дадам катта дўкондор, онам маҳаллада донғи кетган тикувчи эди. Мен, акам ва синглим болалигимиздан қийинчилик кўрмай катта бўлганмиз. Ойим билан дадам эса бир-бирига шу қадар меҳрибон эдиларки, уларни ҳеч қачон аразлашган ёки уришган холатда кўрмаганман. Аниқроғи, ўн икки ёшимгача мана шундай тинч, осойишта ҳаёт кечирдик. Бироқ ундан кейинги йилларни эслаш мен учун жуда оғир. Дадамнинг ишлари юришиб кетган, бир нечта дўконлари бор эди. Пулдор одамнинг ошна-оғайниси ҳам кўп бўлади деганларидек, дадам ҳам қандайдир кишилар билан ўралишиб қолди. Фақат байрамлардагина оз-оздан ичадиган, аммо ҳеч қачон маст бўлмайдиган дадам бора-бора ҳар куни ширакайф ҳолда келарди. Янги танишлари уларни гоҳ тоққа бошласа, гоҳида бизникида азонгача маишат қилишарди. Бу нусхалар дадамдан шунчаки фойдаланаётганларини биз билсак-да, ҳеч ким на тоғаларим ва на амакиларим кўзларига тик қаролмасдик. Ичкилик аралашган хонадондан файз кетади дердилар, бувим. Бизнинг хонадондан ҳам файз-барака аста-секин узоқлашиб борди. Гуллаб-яшнаётган дадамнинг бизнеси ўз-ўзидан оқсай бошлади. Буюртма берган моллари ноқонуний йўл билан олиб кирилаётгани аниқланиб бекор қилинди. Кейин билсак, бу ишларнинг ортида дадамнинг янги шериклари турган экан. Бирин-кетин дўконларнинг даромади пасайиб, дадам уларни сота бошлади. Энг алам қилгани сотилган дўконларни ўша шериклари харид қилишган экан. Доим меҳнат қилиб ўз кучи билан оёққа турган киши учун бундай зарбани кўтариш оғирлик қилди. Айниқса, бир варакайига бор-будидан айрилиш «мол аччиғи — жон аччиғи» экан. Кейин билсак, бу ишлар дадамга қўйилган тузоқ бўлиб чиқди. Уларни синдирмоқчи бўлган кишилар шу йўлни афзал билиб, ичидан йўқ қилишмоқчи бўлишган. Дадажоним бу ишлардан гангиб, алам устида ҳар куни ичишни одат қилди. Ҳатто бир марта бўлса ҳам чертмаган онажонимга қўл кўтаришгача борди. Маҳаллада оиламизни обрўси кун сайин пасайди. Биз эса кун ора бўладиган жанжаллардан кўчага чиқишга уялардик. Аста-секин дадамни йўлга соламан деган буваю, амакиларим ҳам биздан узоқлашиб кетишди.\nКунлардан бирида қаттиқ маст бўлган дадам қўшни маҳалладаги хонадондан тилла тақинчоқларни олиб чиқиб кетади. Уйда ёлғиз бўлган келинга эса ғинг десанг сўяман деб пичоқ билан таҳдид қилади. Келиннинг чинқириғини эшитган одамлар дарҳол ҳовлига тўпланишади ва милиция чақириб дадамни ўғрилик ва тажовузда айлаб олиб кетишади. Ҳибсхонада ўзига келган дадам нега бундай иш қилганини ҳатто эслолмайди ҳам.\nБўлиб ўтган ишлар дадамни руҳан синдирганди. Ўғрилик ва совуқ қурол билан тажовуз қилишда айбланиб, узоқ муддат озодликдан маҳрум этилди. Бу ишлар шу қадар тез бўлдики, аввалги ҳаётимиз гўёки тушга ўхшарди. Вақт ҳаммасига даво деганларидек, биз ҳам кўникишга мажбур бўлдик. Онам энди икки хисса ишлашим керак деб тикув фабрикасига ишга кирди. Кундузи фабрикада ишласа, кечқунлари алоҳида буюртмалар билан шуғулланарди. Бизни ҳеч нимадан зориқтиришни истамай туну кун тиним билмасди. Бу орада биз ҳам улғайдик. Дадам ҳам намунали хулқи ва юртбошимизнинг авф қилувчи фармони билан муддатдан илгари озод қилинди ва яна ҳаётимиз изга туша бошлади. Бироқ дадамнинг кўзларида аввалги виқор, салобат йўқ эди, қандайдир нурсиз, мунгли кўринарди. Бизни ҳам ортиқча тергамасди. Назаримда, ўзини айбдор биларди. Шу билан ҳаётимиз изга тушгандай эди. Маҳалла-куйда бизни «Салим ўғрининг боласи» дея тилга олишарди. Авваллари отамнинг соясига салом берадиган кишилар “Ҳа, нима дейсан, ё сен хам менга пичоқ ўқталасанми” дея мазах қилишарди. Ҳатто бир куни синглим кўчадан йиғлаб кириб: “Болалар менга сен ошиғимизни олдинг, отанг сенга ҳам ўғрилик қилишни ўргатганми, деб турткилашаяпти”, деди. Ўшанда дадам ҳам бу гапларни эшитди. Фақат билмаганга олиб хонасидан чиқмади. Акам эса бундай гап-сўзлардан безор бўлганидан бошқа ерга кўчамиз, деб оёқ тираб олди. Унинг айтганини қилдик ҳам.\nЭнди гап-сўзлар бизни таъқиб қилмаётгандек, барчаси ортда қолгандек туюлди. Ахир, янги маҳалламизда ҳеч ким оиламиз тарихини яхши билмасди-да. Дадам бекор ўтирмай кичик амакимдан сармоя олиб тадбиркорликка қўл урди. Аввалги хатоларини такрорламаслик учун акамни ҳам ёнига олди. Ибодат билан бошлаган ишига Аллоҳ барака бериб, ишлари секин-аста юриша бошлади. Бу орада менинг ҳам бўйим етиб совчилар келишди. Ота-онамни розилиги билан ўзим истаган инсонга турмушга ҳам чиқдим. Аммо...\nБир куни қайнонам меҳмондорчиликдан келиб қайнотам ва эримнинг олдида менга бақира кетди: “Ҳой Наргизахон, менга қаранг, бугун борган жойимда сиз ҳақингизда шунақанги гаплар эшитдимки, ер ёрилмадию кириб кетмадим”.\n— Тинчликми, ойи, бир нима бўлдими? — ҳайрон бўлди эрим.\n— Ўл бўлди, дард бўлди. Мен хотинингни туппа-тузук оиланинг фарзанди десам, ғирт муттаҳам, алкаш, бунинг устига ўғри одамларнинг боласи экан-ку! Кимларни бизга тенг қилдинг сен бола! Отаси ҳам ўғрилиги учун ўтириб чиққан экан. Билармидинг шуларни? Айт, гапир деяпман.\n— Ҳа, билардим, шунга шунчами? Олдинги ишларни нима қиласиз ковлаб?! Ҳар ким ҳам адашади-ку, ойи. Беайб парвардигор дейишади. Қаёқдаги ғийбатчиларнинг гапини гапирманг.\nШу куни қайнонам роса жанжал қилди. Яхшиямки, бахтимга қайнотам оғир-босиқ инсон бир сўз билан қайнонамни овозини пастлаб қўйди. Йўқса, билмадим, нима бўларди. Аммо шу билан барчаси тугаганда эди. Уйда ҳеч ким йўғида қайнонам кесатишни канда қилмасди. Ҳатто бирор нарса йўқолса, мендан кўрарди. Бора-бора у ёқ-бу ёққа кетса ҳам хонасининг эшигини қулфлаб барча жиҳозларини текшириб кетадиган одат чиқарди. Бу нарсалар нафсониятимга тегса ҳам тишимни тишимга қўйиб чидадим.\nБир куни турмушга чиққан қайнсинглим меҳмонга келиб, боласини чўмилтир учун тилла буюмларини ечиб ҳаммомда қолдиради. Боласи билан ўралашиб, буюмлари хаёлидан кўтарилади. Кечга бориб эса бирдан тиллалари эсига тушиб, мен уларни дастурхонда қолдиргандим деб туриб олади. Дастурхоннинг тит-питини чиқариб, кўрпачаларни битталиб текширсак ҳам тиллалари йўқ. Ҳаммомга эса ундан кейин ҳеч ким кирмаганди. Шу пайт қайнонам менга ҳамла қила кетди. “Сен олгансан, қонингда бор-да барибир, қани, яхшиликча қайтар, бўлмаса қаматвораман». Мен нажот излаб бир эримга, бир қайнотамга қарайман. Улар ҳам ҳайрону лол. Ўзимни қанча оқлашга ҳаракат қилсам қайнонам шунча айблайверди. Отамни ҳақоратлагач эса чидаб туролмадим. “Отангнинг ёнини олаяпсанми?! Айтишади-ку, ғар қариса сўпи бўлади, деб”.\nЮзимга тушган тарсакидан ўзимга келдим. Бурним қонаб, ҳаммомга югурдим. Эрим қилган ишидан карахт тураверди. Ҳаммомга киргач эса тилла буюмларга кўзим тушдию ўкириб йиғлаб юбордим. Қайнотам ҳам ўз кўзи билан кўргач, қизига ҳам, хотинига ҳам бақира кетди. Мен оқлангандим. Аллоҳ юзимни ёруғ қилганди. Бироқ пешонамга битилган тамға мени ич-ичимдан кемирарди. Кўп ўтмай эрим билан алоҳида уй олиб чиқдик. Қайним уйлангач, қайнонам бир оз тинчланди.\nЭнди мендан кейинги синглимнинг ҳаётида худди шу нарса такрорланаяпти. Бечора синглим кунда менга қўнғироқ қилиб йиғлагани йиғлаган. Менга-ку эрим билан қайнотам ён босишган, унинг эри эса: “Отанг қамалганини нега олдинроқ айтмагансан, келажагимни расво қилдинг-ку” деб тинч қўймаётган экан.\nБаъзида чидолмай барчасини дадамга айтгим келади. Нега ўшанда ҳеч кимнинг гапига кирмай бундай аҳмоқлик қилганларини билишни истайман. Аммо у падарим, кўзига тик боқиш гуноҳ. Ахир дадам ҳам қизларининг тақдири шундай бўлишини истамаган-ку. Яратган эгам бандаларини кечиргувчи зот бўлганида нима учун унинг бандалари хатони кечиролмайди? Нима учун ўзи қолиб бутун уруғ-аймоғигача юзига солади? Ахир, оталарнинг қилган ишлари учун фарзандларда нима гуноҳ? Хайриятки, акамнинг оиласи тинч. Хотини, ота-онаси ҳам бамаъни одамлар. Билишса, ҳеч қачон пеш қилишмайди.\nҲозир ўзим ҳам онаман. Бир вақтлар бувим айтганларидек, ҳар бир ишимда хатога йўл қўймасликка ҳаракат қиламан. Ўзимнинг пешонамдаги тамға фарзандаларимга ҳам ўтмаслиги учун жонимни беришга ҳам тайёрман. Шу ўринда айрим ота-оналарга айтар сўзим бор. Тил меники, хоҳиш меники деб истаган ишингизни қилишга шошилманг. Хатоларингиз сиз учун битиб кетар, аммо оқибати фарзандларингизни таъқиб этиши мумкинлигини унутманг.\nДилдора НАЗАРОВА қоғозга туширди


«МИНГ ЎРИК» ҚАЛЪАСИ ИЛОҲИЙ ЖОЙМИ? — Nargis.uz\nҚадимги Шош неча маротаба душман ҳужумида вайрон бўлиб, ёнғинда иморатлар кул бўлсада, Салар ариғининг чап қирғоғида жойлашган зардуштийлар ибодатхонаси Семурғ қуши сингари яна омон қолиб, унда яна муқаддас олов тиллари қоронғу тун бағрини тилиб ўтарди.\n— Тарихий манбаларга кўра 2200 олдин зардуштийлар ибодатхонаси 35 гектар майдонда жойлашган қалъанинг асосий биноларидан бири бўлиб, тўртбурчак шаклга эга бўлиб, қалинлиги салкам бир ярим метр бўлган пахса деворлар билан ўралган. Қалъанинг ҳар бурчагида миноралар бўлган, деди биз билан суҳбатда Музей ходими Нигора Раупова. — Қадимги Шошда урбанизация жараёни эрамиздан аввал IV асрда бошланган ва ўша пайтлари шаҳар Қанғи давлатининг маркази ҳисобланган. Айнан ўша даврда содир бўлган воқеа- ҳодисаларни эрамиздан аввал II асрда Хитой императори Хань даврида битилган тарихий солнома «Шицзи» дан топиш мумкин. У ерда Қанғи давлатининг маркази Юни ва унинг фаолияти хусусида ёзувлар мавжуд. Кейинроқ хитой манбалари мазкур шаҳарни Ши деб аташган ва Қанғи давлати инқирозга юз тутиб, эрамиздан аввал III асрнинг охири IV асрнинг бошларида майда давлаларга бўлиниб кетгач, алоҳида кичик мустақил давлатга айланганлигини қайд этишган. Юртимизга ислом кириб келгунига қадар, яъни VI асргача шаҳарни бир неча маротаба хитойликлар, сўнг араблар вайрон қилган. Ёзма манбалар VI-VIII асрлардаги Чоч шаҳарлари ва унинг пойтахти тузилиши ва хусусиятлари ҳақида жуда кам маълумот беради. Тошкент микрооазиси, яъни замонавий Тошкент территориясида ўрта асрлар бошланиши даврида 4 шаҳар, 20та қалъа ва қишлоқларни ўз ичига олган бутун бошлиқ узел жойлашган. Уларнинг марказий жойини пойтахт — Мадинат аш-Шош эгаллаган. Минг Ўрик шаҳри азими харобалари ўрганилган жойни кейинроқ араб манбалари шундай атаганлар. Чоч араб тилида «Ч» ҳарфи бўлмагани учун Шош деб аталган.\nVII-VIII асрларда бутун вилоят бўйлаб шаҳар қуриш авж олб кетди, шу туфайли Чоч вилояти кейинчалик «минглаб шаҳарлар» мамлакати деб аталди, Минг Ўрикдаги шаҳар эса гуллаб яшнади. У таянч-қалъа ва аслан шаҳар Шаҳристонни ўз ичига олган. Таянч қалъа зич пахса ва гувала ғиштлардан қурилган девор билан ўралган, зина шаклидаги тўғрибурчакли минораларга эга эди. Қалъа ёнидаги офтобпарстларнинг кўҳна ибодатхонаси харобалари устига ҳукмдорларнинг шаҳарнинг пойтахт эканлигининг далолати — расмий саройи қурилган. Сарой тепаликнинг чўққисида жойлашиб бутун шаҳар устидан устун бўлиб турар эди.\nСарой кўплаб хоналар, шу билан бирга асосий зал ва кенг кулуарлар, яшаш жойлари ва омборхоналардан иборат эди. Бу ерда олов ибодатхонаси жойлашган иншоот ҳам тозалаб олинган. Тақдир бу иншоот билан бешафқат муносабатда бўлган. Ёнғин ва кейинчалик қайта қуришлар унинг жиҳозларини бутунлай йўқ қилган. Фақат арзимас изларгина деворлар Самарқанд Афросиёбидагидай шоҳлар ва аъёнлар ҳаётидан ҳикоя қилувчи, эпик сюжетлар, диний маросимлар акс эттирилган ранг-баранг суратлар билан безатилганидан далолат бериб турибди. Сарой мажмуаси аввалги замондан қолган девор ва пол устига қурилган. Мовароуннаҳрнинг бошқа саройларига ўхшаб, Минг Ўрик қалъа яқинига қурилган. Тепаликка қурилган сарой, қалъага ўхшаб бутун шаҳардан тепада турган ва шаҳар таълимининг устуни бўлган.\nШаҳристон 7,5 гектар майдонга эга бўлиб, зич қурилишлардан иборат бўлган. Шаҳристонда йирик уйлар ва ҳунармандлик устахоналари бўлган. Эрамизнинг VII асридан бошлаб янги тангалар зарб қилина бошлаган ва улар Чочда, Минг Ўрикда ишлаб чиқарилган деб тахмин қилишга асослар бор. Унинг ҳудудида темирчилик ва кулолчилиу устахоналари излари топилган.\nХ1 – ХII асрларда Шош бир неча маротаба Чингизхон ва унинг авлодлари томонидан ёндирилган. Кейинчалик Қўқон ва Хива хонликлари бирлашиб, Тошкент алоҳида марказ сифатида эътиборга олинади. Минг ўрик қалъаси аҳолиси тинимсиз босқинлардан чарчаб, Чорсу томон кўчиб чиқишган. Ўша пайтлари хоннинг фармонига кўра қалъа атрофига мингта ўрик дарахти экилади ва бу ер “Минг ўрик” деб, атал бошланади. Бу ерда олиб борилган археологик қазишмалар натижасида катта хумлар топилиб, ундан аёллар тақинчоқлари, тангалар, ўқ-ёйлар чиқиб, шунда Тошкент шаҳрининг ёшини яна 200 ёшга кўтаришган.\n“Минг ўрик” қалъаси қолдиқлари илк маротаба 1895 йилда Туркистон Археология тўгараги аъзоларини қизиқтириб қолиб, бу ерда қазишмалар олиб борилди ва қадимги шаҳарнинг илк харитаси чизилди. Қалъа қолдиқлари собиқ Иттифоқ даврида ҳам бир неча маротаба бузишга ҳаракат қилинсада, аммо қандайдир илоҳий куч уни минг йиллар давомида ҳар қандай тажовузлардан асраб келмоқда. 2008 йилда бринчи Президентимиз Ислом Каримов фармони билан бугунги кунда Моштабиб кўчасида жойлашган қалъа қолдиқлари ва бу ердан топилган топилмалар жамланиб, очиқ музей сифатида ташкил этилди.\nАввалгиси: ОИЛА МУСТАҲКАМЛИГИ СИРИ\nНавбатдаги:КАК ОСВЕЩАТЬ ВОПРОСЫ БОРЬБЫ С ТУБЕРКУЛЕЗОМ?


Битирувчиларга бағишланган концерт\nЁшлар орасида таниқли бўлган бешта россиялик рэперлар Doni ва Natan, Batrai & Timran, Звонкий ва Cygo #БИТИРУВЧИ2019 концерт дастурида барча битирувчиларга ёрқин ва эсда қоларли кеча тақдим этишди.\nКонцет «Туркистон» санъат саройининг ёзги майдонида бўлиб ўтди.\nАввал боши DJ SAM ва DJ KMRN, барча йиғилғунча майдонни қизитишни бошлаб юборишди.\nПойтахтимизга меҳмон бўлиб келган рэперлардан, биринчи бўлиб саҳнага, ўзбек мухлислари қаршисига Natan чиқди ва ўзининг «Ты готов услышать “нет”?», «Девочка-бомба», «Дерзкая», «Я хочу быть с ней» каби хит қўшиқларини ижро этди. Шунингдек, MBAND билан ижро этган «Напомни имя» таронасини ҳам куйлади.\nХонанда Natan барча битирувчиларга ўз тилакларини билдириб, айнан шу майдончада илк бор DJ Pilligrim концертида бўлганини айтди. «Ялла» гуруҳининг машҳур «Мажнунтол» қўшиғини куйлаб, болалигида «Ялла», Setora, DJ Pilligrim ва Севара Назархонни тинглашни ёқтирганини ва уларнинг ижодидан у илхомланиб, хонанда бўлганини ва улар бўлмаса, у ҳеч қачон Natan бўла олмаслигини таъкидлаб ўтди.\nBatrai & Timran эса «Туркистон» санъат саройининг ёзги майдонини ўзларининг мега таниқли хит қўшиқлари - «Запах женщины моей» ижро этиб, «ёндириб» - «портлатиб» юборишди. Doni билан Batrai & Timran «Забери» номли ҳамкорликдаги қўшиқларини куйлашди.\n«Борода», «Ты такой», «Осколки» каби қўшиқларни саҳнада ижро этган рэпер Doni.ни ҳам барча ёшлар олқишлар билан кутиб олишди. Хонанда фурсатдан фойдаланиб, янги «Не спать» номли таронасини барча битирувчиларга тақдим этди. Ўз чиқиши вақтида турли ҳил қизиқарли ҳикояларни гапириб берди, мухлислар эса ўз ўрнида майдончани чироқлар ёғдусига тўлдириб юборишди.\nЗвонкий таҳаллуси остида ижод қилувчи хонанда «Голоса», «Падаем в небо», «Из окон» ва қўшиқларни ижро этди.\nКонцерт, рэпер ва ёш шоир Cygo чиқиши билан якунланди. Хонанда Тошкент шаҳрининг барча аҳлига, меҳмондўстлиги учун ўз миннатдорчилигини билдириб, барча битирувчиларни ўқув йилининг якуни билан табриклади.\n«Тўғрисини айтсам, мен Тошкентни, дўстларимни, ҳамкасбларимни жуда ҳам соғинаман. Ва албатта ўзбек миллий ошхонаси тоамларини ҳам. Июль ойларида Тошкентга яна келишни режалаштирганман, аммо концерт билан эмас, шунчаки ҳордиқ чиқариш учун».\nBatrai & Timran, дуэти:\n«Тошкентга илк бор келишимиз ва бизга бу ер жуда ҳам ёқди. Биз албатта сайёҳлар сифатида ҳам концерт дастуримиз билан ҳам яна юртингизга ташриф буюрамиз. Айни дамда янги альбом устида иш олиб бормоқдамиз ва у яқин орада тайёр бўлади».\nMC Doni, рэпер:\n«Тошкентдаги концертда иштирок этиш жуда ҳам ёқимли. Барча қўшиқларимиз матнларини биладиган битирувчиларнинг бахтли чеҳрасини кўришдан шодман. Ёмон ёки яхши қўшиқ бўлмайди, шунчаки ҳамманинг диди ҳар ҳил бўлади. Менинг қўшиқларим инсонлар дидига мос тушганидан мен ҳурсандман».\nНигина Абдушукурова, битирувчи:\n«Мен, Биз битирувчиларга бағишлаб концерт дастури ташкиллаштирилганидан жудаям шодман. Бунақаси ҳеч қачон бўлмаган. Ташкилотчиларга унутилмас онларни бизларга ҳадя этишганликлари учун уларга ўз миннатдорчилигимни билдирмоқчиман».\nКонцертдан барча суратларни бизнинг фотоҳисоботда томоша қилинг.\nШахло Ахмедова: «Ижодда инжиқман»\nБетакрор Лоладан тез кунда янги клип\nМуниса Ризаева янги клип тайёрламоқда\nУлуғбек Раҳматуллаевдан тез кунда янги клип\nМанзурадан маҳзун тарона\nБотир Қодиров клип суратга олдирмоқда


Байрамга тўловлар минтақа кўламида амалга оширилади ҳамда пенсионернинг яшаш жойидагидан кескин фарқ қилади. Нуронийлар кунига келадиган бўлсак, битта минтақада қатъий миқдор белгиланиб, ҳар йили тўланади. Бошқасида эса байрам арафасида тўлов тўлашга қарор қилинади.\nНуронийлар кунига ҳар йиллик тўловлар, масалан, Ярослав ва Рязань вилоятларида белгиланган. Тўловлар 500 рублни ташкил этади. Турли минтақаларда тўлов тўлаш шартлари турлича эканлигига эътибор қаратиш лозим. Айрим минтақаларда ҳеч қандай истисносиз барча пенсионерларга қатъий белгиланган тўловлар тўланади. Бошқасида эса муайян ёшдагиларга берилади. Қўшимча шартлар белгиланиши ҳам мумкин.\nНенец автоном округини мисол қилиб келтирамиз. У ерда кўпроқ – 5 000 рубль тўланади. Ҳақиқатан ҳам, бу пуллар барча пенсионерларга тўланмайди, фақат узоқ йиллар давомида минтақада яшаб меҳнат қилган ёки ногиронлиги бўлган пенсионерларга тўланади. Чунончи ушбу мезонларга мувофиқ келадиган 70 ёшгача бўлган шахсларга 5 000 рубль, 70 ёшдан катталарга эса – 16 640 рубль берилади.\nХалқаро ногиронлар кунида (3 декабрь) ҳам тўловлар тўланади. Одатда тўлов минтақага боғлиқ ҳолда 500 рублдан 10 000 рублгачани ташкил этади.\nҚоидага кўра, Нуронийлар куни муносабати билан тўловлар тўланадиган вилоятларда Ногиронлар кунида ҳам тўловлар тўланади.\nТаъкидлаш жоизки, минтақада байрамга тўлов тўлашга қарор қилинса, пуллар пенсионерга байрам арафасида берилади. Масалан, 1 октябрь (Нуронийлар куни) ҳақида сўз борганда, 30 сентябргача пул ўтказилади. Тўлов автоматик тарзда ўтказилади. Ижтимоий ҳимоя органларига ҳеч қандай қўшимча ариза ёзилиши шарт эмас.\nКўп минтақаларда юбилей саналарига турли пул мукофотлари берилади. Масалан, Москвада узоқ умр кўрадиганларга пул тўланади. 2020 йилда қуйидаги суммалар белгиланган: 100 ёшга тўлганларга – 26 400 рубль, узоқ умр кўрадиганларга, 101 ёшдагилар ва ундан катталарга – 15 840 рубль. Юбилейини биргаликда нишонлаётган оилавий жуфтликларга ҳам тўловлар назарда тутилган. Никоҳда 50 йил биргаликда яшаганларга 21 120 рубль, 55 ва 60 йил яшаганларга – 26 400 рубль, 65 ва 70 йил яшаганларга эса – 31 680 рубль берилади. Бошқа минтақаларда ҳам юбилярларга тўловлар тўланади.


Грузиянинг “Бирлашган Коммунистлар” партияси мамлакатда келаси йил ўтадиган президентлик сайловларига бойкот эълон қилди.\nПартия етакчиси Пантелеймон Гиоргадзенинг сўзларига қараганда, кўпчилик Грузиянинг муваққат раҳбарлари ўзларини қандай тутаëтганидан қониқиш ҳосил қилмаяпти.\nСайлов ўтмай туриб, улар ўзларини қонуний раҳбарлар деб ҳисоблашмоқда,-деди Гиоргадзе.\nГрузия Хавфсизлик Қўмитасининг собиқ раҳбари Гиоргадзе президентлик сайловида қатнашиши учун ўғлини рўйхатдан ўтказмаган Марказий Сайлов Комиссияси фаолияти юзасидан норозилик билдирди.\nЎтган ҳафтада Марказий Сайлов Комиссияси раҳбарлари Игор Гиоргадзенинг сайлов талабларига жавоб бермаслигини маълум қилган эди.


11:00 / 06.08.2019 555 pdf Ўқиш режими + -\nҲаж ва умрани Аллоҳ учун тугал адо этинг. Агар ушланиб қолсангиз, муяссар бўлган ҳадий (вожиб). Ҳадий ўз жойига етмагунча, сочингизни олдирманг. Сиздан ким бемор бўлса ёки бошида озор берувчи нарса бўлса, унга рўза тутиш, ёки садақа бериш, ёхуд қурбонлик сўйиш ила фидя (вожиб). Агар тинч бўлсангиз, ким умрадан ҳажгача баҳраланган бўлса, унга муяссар бўлган ҳадий (вожиб). Ким топа олмаса, уч кун ҳажда, етти кун қайтганингизда рўза тутиш (вожиб). Ана ўша тўлиқ ўн кундир. Бу аҳлу оиласи Масжидул Ҳаромда яшамайдиганлар учундир. Ва Аллоҳга тақво қилинг ҳамда билингки, албатта, Аллоҳ иқоби шиддатлидир. (Бақара сураси, 196-оят).\nЖумладан, Ҳаж ибодати махсус замон, махсус вақтда адо қилинади. Хусусан, унинг бош рукни – Арафотда туриш зулҳижжа ойининг тўққизинчи куни бўлиши шарт. Бошқа вақтда ҳар қанча турса ҳам, ҳаж ҳисобланмайди.\nАллоҳ томонидан ирода қилинган маконлар – Масжидул Ҳаром, Арафот, Муздалифа, Мино каби жойлар махсус макондир. Бошқа жойларда бу ибодатларни адо этиш мумкин эмас.\n09:45 / 06.08.2019 375\n13:40 / 06.08.2019 819\nХайрия амалларига нафақа қилиш ва фақирларга ёрдамлашишРамазон ойида хайрия амалларини бажаришни одат қилган мусулмон бу хайрли ишларини Рамазондан сўнг ҳам давоми...\n350 15:00 / 28 май\n1374 08:45 / 11.02.2019\n3886 17:20 / 18.03.2019\n1804 13:09 / 17.10.2018


ИККИЮЗЛАМАЧИЛАР | Маърифат саодати\nPosted in ОТАЛАР СЎЗИ\nБир-бирига душман икки тараф ўртасида тараддудланиб, бунисининг ёнида бунга ёқадиган сўзлар билан, унисининг ёнида унга ёқадиган сўзлар билан иккиюзламачилик қилиш айни нифоқдир. Аммор ибн Ёсир айтади: “Расули акрам дедилар: “Ким бу дунёда иккиюзламачи бўлса, Қиёмат кунида унинг ўтдан икки тили бўлади” (Бухорий ривояти).\nАбу Ҳурайра деди: “Иккиюзламачи Аллоҳнинг ҳузурида омонлик топмайди”.\nРасуллуллоҳ (с а в) шундай дедилар: “Аллоҳнинг махлуқларидан Қиёмат кунида ғазабга энг лойиғи: ёлғончилар, такаббурлар, ичларида биродарларига нисбатан нафратни зиёда қилган ҳолларида уларга йўлиққанда ялтоқлик қиладиганлар…”.\n“Киши қандай иккиюзламачи бўлиб қолади, бунинг бир чегараси борми?” – дея сўрасанг, айтаман: кимки хусуматлашаётган икки кишининг ўртасига тушиб, уларнинг ҳар бирига чиройли муомала қилса ва муомалада тўғри бўлса, демак у мунофиқ ҳам, иккиюзламачи ҳам эмас. Чунки, бир киши ўзаро душман бўлган икки кишига дўстона муносабатда бўлиши мумкин. Аммо бу – заиф дўстликдир.\nБунинг гапини унга, унинг гапини бунга ташиган киши эса ҳақиқий тилёғламадир. Тилёғламалик – чақимчиликдан ёмон. Чунки чақимчи фақат бир томоннинг гапини ташийди. Тилёғламачи эса икки томондан ҳам гап ташийверади.\nИкки киши орасида гап ташимаса ҳам, лекин уларнинг бир-бирига бўлган адоватини маъқулласа, ана у ҳам тилёғламаликдир. Шунингдек, бир-бирига душман бўлган икки кишининг унисига ҳам, бунисига ҳам ёрдам беришни ваъда қилиш, бирини бирига ёмонлаш ҳам тилёғламаликка киради.\nХўжайиннинг, амалдорнинг олдига мансаб, бойлик илинжида кириб, уни мақтаган киши – мунофиқдир. Пайғамбар алайҳиссаломнинг ушбу сўзлари шу маънода айтилган: “Сув ўт-ўланларни ўстиргани каби мол-дунёни ва мансабни яхши кўриш қалбда мунофиқликни ўстиради” (Дайламий ривояти).\nАгар бир зарурат туфайли хўжайин ёки амалдорнинг олдига кириб, гарчи уни мақтамаса ҳам, ундан ҳайиқиб турса, бу узрли ҳолатдир. Чунки ёмонликдан қўрқиш жоиздир. Абу Дардо (р а) айтади: “Биз фосиқ одамларга тишимизни кўрсатамиз-у (табассум қиламиз-у), қалбимизда уларни лаънатлаймиз”.\nОйша (р а) айтади: “Бир киши Расули акрам ҳузурларига киришга ижозат сўради.\n— Унга изн беринглар, кирсин. Қавмининг қандаям ёмон кишиси бу! – дедилар. Киргач, унга мулойимлик билан гапирдилар. У киши чиқиб кетганидан сўнг дедим:\n— Ё Расулуллоҳ, аввал уни қораладингиз, сўнгра нима учун мулойим гапирдингиз?\n— Эй Ойша! Одамларнинг ёмони – ёмонлигидан сақланиш учун ҳурмат қилинадиганидир” (муттафақун алайҳ).\nЮқоридаги хабарлардан англашиладики, ёмоннинг ёмонлигидан сақланиш учун зўрма-зўраки жилмайиш ва шу даражадаги мулойимликларни қилиш мумкин. Аммо, ёмонни мақташ, уни тасдиқлаш, ботил гапларига бош қимирлатиш – очиқ ёлғон бўлиб, мажбурий ҳолатдан бошқа пайтда, бу зинҳор мумкин эмас. Ким шундай қилса, у мунофиқдир. Киши ёмоннинг ёмонлигини инкор қилмоғи, агар бунга қодир бўлмаса, сукут сақлаб, қалбида уни ёмон кўрмоғи лозим.\nАбу Ҳомид ҒАЗЗОЛИЙнинг «Тил офатлари» асаридан олинди\n2018 йил 7 май сони\n← ИЖОД ҲАМ БИЗНЕСМИ?\nҚИЗИЛ РУЧКАДАН ВОЗ КЕЧИНГ! →


LG OLED телевизорларида шимолий ёғдунинг жонлантирилиши бутун дунё бўйлаб катта шов-шувга сабаб бўлди\n16:32 / 22.07.2016\n40та OLEDтелевизорлардан 330 миллион пикселлар ажойиб шимолий ёғдуни намойиш қилди. Компаниянинг муваффақияти видеонинг 12 миллион марта кўрилиши ва юз минглаб OLEDтелевизорлар ҳамда мусиқа мухлисларининг иштирокида яққол намоёндир.\nРейкьявик (Исландия)даги Харпа концерт залида бетакрор OLED телевизион технологиясини қўллаб-қувватлаш мақсадида «Чироқлар ўчирилсин, юлдузлар ёқилсин» шиори остида ажойиб кампания ниҳоясига етди, унда исландиялик етакчи мусиқачилар - Ásgeir, GusGus ва ÓlafurArnalds гуруҳлари иштирокида катта концерт дастури бўлиб ўтди. Кампаниянинг мақсади – халқаро аудиторияга LG премиум-классидаги 4K OLED телевизорлари ёрдамида Исландия осмонида беқиёс шимолий ёғдуни намойиш қилишдан иборат бўлган. Бу кампания видеоси ижтимоий тармоқ фойдаланувчилари томонидан 12 миллион марта кўрилган ҳамда 360 000 онлайн-иштирокка сабаб бўлган.\n«Чироқлар ўчирилсин, юлдузлар ёқилсин» концерти исландиялик шоир ва ёзувчи Андри Магнасон ҳамда UnboxTherapy’дан youtube-блоггер Льюис Хилсентегерларнинг кириш сўзлари билан бошланди. Шундан сўнг Ásgeir, GusGus и ÓlafurArnalds мусиқачилари Исландиянинг шимолий ёғду трансляция қилинаётган OLED экранлар фонида куй чалишди. Мусиқачилар ортида 40та OLED телевизорларда намойиш этилаётган тасвир ва видеолар (330 миллион пикселдан ортиқ) минглаб меҳмонларда унутилмас таассуротларни кафолатлаб, Харпа концерт залидаги бетакрор муҳитни тўлдирди.\nLG G6 OLED телевизорларидан иборат OLED Галереяси кўргазмаси ўша ернинг ўзида 20 ноябргача бўлиб ўтиб, унда таниқли исланд сураткашларининг ажойиб 4К фотосуратлари намойиш қилинади. Кўргазма очилган вақтидан бошлаб омманинг эътиборини жалб қилди. Замонавий телевизорларда шимолий ёғду, вулқон портлашлари, ёввойи табиат, музликлар ва бошқаларнинг суратлари акс эттирилади.\nКампания ғояси 10 йил аввал Рейкьявикда содир бўлган воқеа натижасида пайдо бўлган. 2006 йилдаги шимолий ёғду мавсумида исландиялик шоир ва ёзувчи Андри Магнасон узоқ вақт давомида илк маротаба шаҳардаги тунги осмон гўзлаллигидан биргаликда баҳра олиш учун Рейкьявик аҳолисига бирлашишни таклиф қилган. Магнасон пойтахт аҳолисининг шимолий ёғду ва юлдузларни мутлоқ қора фонда кўришини истаган. OLED телевизорларнинг мутлоқ қора рангдаги фони контрастга урғу беради ва янада жонли тасвирлар ҳосил бўлишига олиб келади. LG компаниясининг OLED телевизорлари LED ёруғлик заруратини туғдирмайдиган, ўз-ўзидан ёқиладиган пикселлар билан таъмирланган. OLED телевизорлари бу ёруғликсиз ҳам ёрқин ва бой ранг палитраси билан уйғунликда мукаммал қора рангларни бера олади.\n«Чироқлар ўчирилсин, юлдузлар ёқилсин» шиори остидаги тадбирни қўллаб-қувватлаш мақсадида LG компаниясининг Facebook тармоғидаги саҳифасида Рейкьявикдаги концертга чипталар ўйналди. Танловда АҚШ, Ҳиндистон, Франция, Германия, Швеция ва БАА каби бир қатор мамлакатларнинг ижтимоий тармоқ фойдаланувчилари иштирок этишди. Буларнинг орасидан 8 нафар ғолиб танлаб олинди. Бундан ташқари кампаниянинг реклама ролиги 15 июлга қадар 12 миллион марта кўрилди ва июль ойининг бошида Advertising Age журнали фикрича, энг яхши вирусли видеолар ўнталигига киритилган.\n«Биз Исландиядаги тадбиримизнинг шу қадар машҳур бўлгани ҳамда бутун дунёдан кўплаб фойдаланувчиларни қизиқтира олганидан беҳад хурсандмиз, - дея маълум қилди LG Home Entertainment компанияси президенти Брайан Квон. – Телевизион технологиялар соҳасидаги янгиликларимиз бизга 2013 йилдаёқ дунё бозорига илк 55 дюймли OLED телевизорни тақдим этиш имконини берди. Етакчи позицияларимиз бизга янги OLED қаторларини яратишда ёрдам беради, бу эса 2020 йилгача йиллик сотув ҳажмини кутилганидек икки баробар кўпайишига олиб келади. Биз бундан буён ҳам технологиямизни янада яхшилашга доир ижодий ғояларни амалга оширишга ҳаракат қиламиз. «Чироқлар ўчирилсин, юлдузлар ёқилсин» кампанияси ноанъанавий ёндашув қандай қилиб компанияга янги аудиторияни жалб қилиши ҳамда OLED’нинг барча устунликлари билан яқиндан таништиришига ажойиб намуна бўла олади».


Санкт-Петербургдаги оммавий муштлашувдан сўнг, тожикистонлик олти муҳожирга қарши жиноий иш қўзғатилди\nСанкт-Петербургда Марказий Осиёдан келган фуқаролар ўртасида содир бўлган оммавий муштлашувдан сўнг, тожикистонлик олти меҳнат муҳожирига қарши жиноий иш қўзғатилди.\n«Россия Федерацияси Жиноят кодексининг 213-моддаси 2-қисми (безорилик) билан жиноят иши қўзғатилди. Олти нафар гумонланувчи Россия Федерацияси Жиноят-процессуал кодексининг 91-моддаси асосида ҳибсга олинган», — дейилади полицияда.\nРоссия оммавий ахборот воситаларининг хабар беришича, жанжал Санкт-Петербургнинг Приморский округида, Репишчева ва Вербная кўчалари кесишмасида содир бўлган. Ҳодиса сабаблари ҳақида хабар берилмаган. Шу билан бирга, баъзи оммавий ахборот воситалари бу жангда юзгача одам қатнашганини, уларнинг баъзилари ёғоч қозиқлар ва темир таёқчалар билан қуролланганлигини таъкидламоқда.\nПолиция жангнинг 45 иштирокчисини ҳибсга олди ва полиция бўлимига етказиб берди. Фонтанка ахборот агентлиги полиция ходимлари ва Росгвардия зобитлари қидирув итлари билан биргаликда меҳнат муҳожирлари яшайдиган ётоқхонани қандай текширишини акс эттирадиган махсус операция видеосини эълон қилди.\nПолициянинг таъкидлашича, жами 130 нафар чет эл фуқароларининг ҳужжатлари текширилган ва улардан камида биттаси сохта ҳужжатлар учун жавобгарликка тортилган.\nИлгари, Марказий Осиё аҳолиси ўртасида вақти-вақти билан турли сабабларга кўра тўқнашувлар бўлиб келган. Россия оммавий ахборот воситаларининг хабарларига кўра, жиноий жавобгарликка тортилган тожикистонлик барча олти фуқаро ҳам битта қурилиш компаниясида ишлайди.


Saturday, 28 April 2018 14:25\n«Анъанага кўра, кутубхона билимлар алмашинадиган гавжум жой бўлади. Ҳозир ахборот асрида маълумотларни топиш осонроқ бўлиб қолгани учун, кутубхоналар ижодий ва илмий учрашувлар ҳамда тадбирлар маконига айланди», дейди кутубхона биносини лойиҳалаштирган ОМА меъморий компанияси архитектори Эллен Ван Лун. «Биз кутубхона қуриш орқали минтақанинг бой маданиятига ўз ҳурматимизни изҳор этамиз, ушбу меъморий комплекс тупроқ тагидан қазиб очилган археологик топилма шаклида бўлади ва кўп сонли бебаҳо тарихий ҳамда исломий матнларни ўз ичига олади».\nКутубхона биносининг қирралари ердан кўтарилиб бориб, марказда учбурчак шаклдаги майдонни ташкил этадиган. Йўлакларга кўплаб китоблар сиғадиган токчалар ўрнатилади. Бундан ташқари, бу ерда китоб билан ёлғиз қолиш ёки суҳбатлашиш мумкин бўлган хилват жойлар ҳам мавжуд. Маданий меросни жамлаш департаменти кутубхонанинг қоқ марказида, замин сатҳидан 6 метр пастда жойлашган ва қаймоқранг травертиндан ишланган бўлади.\n«Кутубхона меҳмонлари барча китобларни панорамада кўриши учун бинони шундай лойиҳалаштирдик. Бу ерга келган китоб шайдоси дарҳол китоблар қуршовига тушиб қолади, уларнинг ҳаммасига қўл узатса, етади», дейди Эллен Ван Лун. «Кутубхонанинг ичи шу қадар кенгки, худди катта шаҳарга кириб қолгандек бўласиз».\nФақат битта катта хонага эга кутубхона бир қанча халқаро университетлар жойлашган академик кампус – янги «Таълим шаҳри»нинг бир қисмига айланди. Кампусда ОМА томонидан лойиҳаланган яна бир қатор бинолар, жумладан, Qatar Foundation нинг штаб-квартираси ва тадқиқот институтининг янги бўлими ҳам мавжуд.\nMore in this category: « Саудия Арабистони Фаластинга пул ажратади Брюсселда Хитой хукуматига қарши намойиш ўтказилди »


Россиядаги йирик агрофирмалардан бири Ўзбекистонда картошка етиштирмоқчи - Zamin.uz\n22:43 / 06.11.2018\nРоссиядаги йирик агрофирмалардан бири Ўзбекистонда картошка етиштирмоқчи\nЎзбекистон ва Россиянинг “КриММ” агрофирмаси юртимизда картошка етиштириш бўйича қўшма лойиҳани муҳокамадан ўтказишмоқда. Бу ҳақида РФнинг Тюмень области ҳукумати матбуот хизмати хабар берди.\nУнга кўра, ҳар куни “КриММ” агрофирмаси терминалларидан 400 тонна картошка ва сабзавотлар чиқарилади. Унинг маълум қисми Ўрта Осиёга юборилади. Улардан бири Ўзбекистондир. Ушбу давлатга уч минг тонна картошка жўнатиляпти, дейилади хабарда.\n“Ўзбекистон билан тўлақонли ҳамкорлик ўрнатиш имконияти мавжуд. Тюмень области губернатори бошчилигидаги делегациянинг мазкур мамлакатга амалга оширган ташрифи чоғида биз савдо шерикларимизга “КриММ”нинг уруғлик картошкаларини сотиб олиш ва уни ўзларида етиштиришни таклиф этдик. Шундай қилиб сархил маҳсулотларни май ойидаёқ ва ҳатто ундан вақтлироқ ўзимизга олиб келишни йўлга қўйиш мумкин. Айни шу пайтда бизда муайян танқислик юзага келади ва Тюмень област картошкани, жумладан, узоқ хориждан ҳам қабул қилади”, - деди агрофирма бош директори Геннадий Рязанов.\nҲамкорликни янада ривожлантириш учун томонлар етказиб бериш логистикасини яхшилашга келишиб олдилар.\n“Бугун картошка етказиб беришда жуда кўплаб ньюанслар бор, улар йўлларда ушланиб қолишларни келтириб чиқаряпти. Буларнинг барчасини ҳал қилиш ва ортиқча тўсиқларни йўқотиш керак. Ўз навбатида Ўзбекистондан ортга қайтаётганда фураларимизни(юк машиналари) гилос, сархил мевалар, қишда эса янги пиёз, саримсоқ пиёз ва олма билан тўлдириб олиш бўйича ғоя ҳам бор. Мана шундагина тўлиқ савдо ҳамкорлиги юзага келади. Мазкур таклифлар шу кунларда муҳокама қилиняпти”, - деди Рязанов. “Замин” янгиликларини “Инстаграм”да кузатиб боринг\nЯнгиликлар » Иқтисодиёт » Россиядаги йирик агрофирмалардан бири Ўзбекистонда картошка етиштирмоқчи


Али розияллоҳу анҳу: Усмоннинг ўлдирилиши фитнасига муносабати (2)\nBy Исмоил Муҳаммад Яъқуб on 07/02/2018 АЛИ ТАРИХ ХУЛАФОИ РОШИДИНЛАР\nАли розияллоҳу анҳунинг қамал асносидаги мавқеи\nҚўзғолончи гуруҳлар Усмон розияллоҳу анҳунинг уйларини қамал қилиб, унинг ташқарига чиқишига тўсиқ қўйдилар. Усмон ибн Аффон ҳатто масжидга намозга чиқиши ҳам ман қилинди. У ўзига етган бу балоларни Расулуллоҳ соллаллоҳу алайҳи ва саллам буюрганларидек сабру матонат билан, қазо ва қадарга бўлган кучли иймони билан қаршилади. У имкон қадар муаммога ечим топишга уринди. Фитна авжига чиққан ўша кунлар воқеаларини кузатсангиз гувоҳ бўласизки, Усмон гоҳо одамларга мусулмоннинг қони ҳаромлиги, уни ноҳақ тўкиш асло дуруст эмаслиги ҳақида хутба қилаётган бўлар, гоҳо одамлар билан сўзлашиб, уларга ўзининг фазилатлари ва исломдаги улуғ хизматларини изҳор қилиб, бунга улуғ ўнта жаннати саҳобани гувоҳ қилаётган бўлар, гўё бу билан у мана шундай фазлу илм эгаси бўлган киши дунёга берилиши ва охиратдан дунёни устун кўриши мумкин эмаслигини, омонатга хиёнат қилиши ва умматнинг моллари ва қонларига тажовуз қилиши асло ақлга тўғри келмаслигини, бундай хиёнатнинг Аллоҳ ҳузуридаги оқибатини яхши билишини айтаётгандек бўларди. Зотан, Усмон розияллоҳу анҳу Пайғамбар соллаллоҳу алайҳи ва саллам ҳузурларида тарбия олганди, у зотнинг шахсан ўзлари ва бошқа афзал саҳобалар унинг фазли ва поклигига гувоҳлик бергандилар. Шундай зот энди ёши етмишдан ўтиб, саксонга яқинлашганда шундай муомалага лойиқ кўриладими?!\nТўполончилар Мадинада ҳукмни тўла қўлга олдилар, кўпинча одамларга улар имом бўлиб намоз ўқишди. Шунда саҳобалар иш улар ўйлаганидек эмаслигини идрок қилдилар ва оқибати ёмон иш содир бўлишидан хавотирга тушдилар. Улар қўзғолончилар Усмонни ўлдиришга аниқ чоғланаётганини тушундилар, унга ўз ҳимояларини таклиф қилдилар ва тўполончиларни Мадинадан ҳайдаб чиқаришга ҳозирликларини етказдилар. Бироқ Усмон ибн Аффон уни деб мусулмонларнинг қони тўкилишини истамади. Кибор саҳобалар Усмондан сўрамасдан ҳам ўз ўғилларини унинг ҳимояси учун юбордилар. Али розияллоҳу анҳунинг ўғиллари Ҳасан ва Ҳусайн, шунингдек, Абдуллоҳ ибн Зубайр, Абдуллоҳ ибн Умар кабилар унинг ҳимояси учун ҳозир бўлдилар. Ҳасан ўша куни ҳовлидан яраланган ҳолда кўтариб олиб кетилди. Ундан ташқари, Абдуллоҳ ибн Зубайр, Муҳаммад ибн Ҳотиб, Марвон ибн Ҳакам ҳам жароҳатландилар. Али розияллоҳу анҳу Усмон розияллоҳу анҳуни энг қаттиқ мудофаа қилган кишилардан бири бўлди, бунга Усмоннинг яқин кишиларидан бири ва ўша кунлари унинг ёнида бўлган Марвон ибн Ҳакам гувоҳлик берган.\nШунингдек, Ибн Асокир Жобир ибн Абдуллоҳ розияллоҳу анҳумодан ривоят қилишича, Али Усмонга одам юбориб: “Мен билан бирга 500 совутли жангчи бор, изн беринг, мен сизни ҳимоя қилай, чунки сиз қонингизни ҳалол қиладиган (ўлимга лойиқ) бирон иш қилганингиз йўқ”, деди. Усмон унга: “Аллоҳ сизни яхшилик билан мукофотласин, мени деб қон тўкилишини истамайман”, деб жавоб йўллади.\nҚамал асносида Али розияллоҳу анҳунинг Усмон розияллоҳу анҳу тарафида тургани ҳақида бир талай ривоятлар келган. Ушбу хабарлардан бирида айтилишича, қўзғолончилар Усмондан ичимлик сувини ҳам тўсиб қўйишди, ҳатто унинг аҳли оиласи ташналикдан ўлаёздилар. Шунда Али розияллоҳу анҳу унга уч меш тўла сув юборди, сувни унга етказиш асносида Бани Ҳошим ва Бани Умайянинг бир неча кишилари жароҳат олдилар ва бир амаллаб сувни унга етказдилар.\nВоқеа-ҳодисалар тезлашиб кетди, қўзғолончилар Усмоннинг уйига бостириб кириб, уни ўлдирдилар. Бу пайт кўпчилик саҳобалар масжидда эди. Усмоннинг қатл этилгани хабари етгач, улар ғам-андуҳдан эс-ҳушларини йўқотаёздилар. Али ўғиллари ва жиянларига: “Сизлар эшик олдида бўла туриб, Усмоннинг ўлдирилишига қандай йўл қўйдинглар?!”, деб, ғазаб билан Ҳасанга тарсаки тортиб юборди, ҳолбуки у яраланганди. Али Ҳусайннинг ҳам кўкрагига мушт туширди, Зубайрнинг ва Талҳанинг ўғилларини сўкиб уришди, сўнг ғазабнок ҳолда уйига чиқиб кетди.\nКейинроқ Басрадаги бир хутбасида Али розияллоҳу анҳу: “Билиб қўйинглар, одамлар Усмонни мен ўлдирганимни айтишмоқда. Ундан ўзга ҳақ илоҳ йўқ бўлган Аллоҳга қасамки, мен уни ўлдирмадим ва ўлдиришга ёрдам ҳам бермадим”, деганди.\nАли розияллоҳу анҳунинг ушбу фитнага нисбатан мавқеи насиҳат, маслаҳатлашув, қулоқ солиш ва итоат қилиш, фитна асносида Усмон розияллоҳу анҳунинг ёнида маҳкам туришдан иборат бўлди. У Усмонни энг қаттиқ мудофаа қилувчи инсонлардан бўлди, уни ҳеч қачон ёмонламади, ҳолатни ислоҳ қилишга ва халифа билан унга қарши чиққанлар ўртасидаги жарликни йўқотишга уринди, фитнани бартараф этиш учун қўлидан келган ишни қилди. Лекин Аллоҳнинг иродаси экан, амирулмўъминин Усмон ибн Аффон розияллоҳу анҳу қўзғолончилар қўлида шаҳидликка эришди.\nАли ва Усмон хонадони ўртасидаги қудачилик алоқалари\nҲеч қачон Бани Ҳошим билан Бани Умайя ўртасида айрим ислом ва мусулмонларнинг душманлари уйдирган ва унинг атрофида афсоналар тўқигани каби адоват, нафрат, бир-бирини ёмон кўриш деган нарса бўлмаган. Ҳар бир инсофли кишига маълумки, Бани Умайянинг Бани Ҳошим билан алоқалари амакиваччалик, биродарлик ва оға-инилик алоқаларидан иборат эди. Улар бир-бирларини ҳурмат қилишар, қадрлашар, ғам-қайғуларини баҳам кўришарди. Ҳаммалари битта мусаффо чашмадан сув ичишган, ростгўй ва омонатли мураббий зот Расулуллоҳ соллаллоҳу алайҳи ва саллам келтирган ягона ҳақ диннинг таълимотларидан суғорилган эдилар.\nАбу Суфён билан Аббос ўртасида илгаридан ҳамма ҳавас қилгудек дўстлик бор эди.\nИкки қабила ўртасида исломдан илгари ҳам, кейин ҳам қудачилик алоқалари мавжуд эди. Расулуллоҳ соллаллоҳу алайҳи ва саллам тўрт қизларидан учтасини Бани Умайяга келин қилиб берган эдилар. Куёвлари Абул Ос ибн Рабеъ ҳам, Усмон ибн Аффон ҳам Бани Умайядан эди.\nҚолаверса, Усмон розияллоҳу анҳу Расулуллоҳ соллаллоҳу алайҳи ва салламнинг аммаларининг, яъни оталари Абдуллоҳнинг эгизак синглиси Умму Ҳаким Байзо бинти Абдулмутталибнинг невараси, яъни қизи Арвонинг ўғли эди.\nУсмон розияллоҳу анҳунинг ўғли Абон ибн Усмон ҳам Бани Ҳошимдан уйланган, Али розияллоҳу анҳунинг туғишган оғаси Жаъфар ибн Абу Толиб розияллоҳу анҳунинг қизи Умму Гулсум унинг никоҳида эди.\nАли розияллоҳу анҳунинг невараси Сакина бинти Ҳусайн Усмон розияллоҳу анҳунинг невараси Зайд ибн Амр ибн Усмонга турмушга чиққан эди.\nАли розияллоҳу анҳунинг яна бир невараси Фотима бинти Ҳусайн Усмон розияллоҳу анҳунинг яна бир невараси Муҳаммад ибн Абдуллоҳ ибн Амр ибн Усмоннинг аёли эди.\nБани Умайянинг саййиди Абу Суфённинг қизи Умму Ҳабиба розияллоҳу анҳо эса, маълумки, Бани Ҳошимнинг саййиди ва бутун инсониятнинг пешвоси Расулуллоҳ соллаллоҳу алайҳи ва салламнинг аёллари эди.\nАбу Суфённинг яна бир қизи Ҳинд Бани Ҳошим уруғидан Ҳорис ибн Навфалга турмушга чиққан эди.\nУбайдуллоҳ ибн Аббос ибн Абдулмутталибнинг қизи Лубобага Утба ибн Абу Суфённинг ўғли Валид уйланганди.\nБани Ҳошимдан бўлган Рамла бинти Муҳаммад ибн Жаъфар ибн Абу Толибга аввал Бани Умайялик Сулаймон ибн Ҳишом ибн Абдулмалик, сўнгра Абулқосим ибн Валид ибн Утба ибн Абу Суфён уйланганди.\nШунингдек, Али ибн Абу Толиб розияллоҳу анҳунинг қизи Рамла Марвон ибн Ҳакамнинг ўғли Муовияга турмушга чиққан.\nАли ибн Абу Толибнинг чевараси Нафиса бинти Зайд ибн Ҳасан Абдулмалик ибн Марвоннинг ўғли Валидга турмушга чиққан.\nБу икки хонадон ўртасида бундан бошқа ҳам қудачилик алоқалари мавжуд бўлиб, мен улардан энг машҳурларини келтириб ўтдим.\n «Сияри аъломин нубало” (3/515).\n “Тарихи халифа” (174-бет).\n “Тарихул ислом” (460-бет).\n “Тарихи Димашқ” (403-бет).\n Ибн Асокир (39/453).\n Абдулҳамид Али, “Хилофату Али ибн Абу Толиб” (87-бет).\n “Аш-шийъа ва аҳлул байт” (141-бет).\n “Аш-шийъа ва аҳлул байт” (141-бет). Дайнаварий, “Ал-маориф” (86-бет).\n Ибн Саъд, “Табақот” (5/15).\n “Аш-шийъа ва аҳлул байт” (143-бет). “Насабу қурайш” (123-бет).\n Аш-шийъа ва аҳлул байт” (143-бет).\n Аш-шийъа ва аҳлул байт” (143-бет). “Насабу қурайш” (45-бет).\n  Ибн Саъд, “Табақот” (5/234).\nAvvalgi maqolaИнсон ҳаёти учун хавфли ўринларда ишлаш ҳукми (Шайх Содиқ Самарқандий)\nKeyingi maqola Қуръон сабоқлари (13) “Ҳумаза” сураси (Муҳаммад Умар)


«Пулингни бераман, ‘без очеред’ ювасан». Қорақалпоғистонда ЙПХ ходими ва «мойка» ишчиси жанжаллашди - Bugun.uz\n«Пулингни бераман, ‘без очеред’ ювасан». Қорақалпоғистонда ЙПХ ходими ва «мойка» ишчиси жанжаллашди\n19:12 | 18-12-2021\nҚорақалпоғистоннинг Чимбой туманида ЙПХ ходими ва автотранспорт воситаларини ювиш шохобчаси ишчи ходими ўртасида тортишув юз берди. Бу бўйича тарқалган видеолавҳа юзасидан Йўл ҳаракати хавфсизлиги бош бошқармаси муносабат билдирди.\nМаълум бўлишича, воқеа 16 декабрь куни соат 17:00 да ЙПХ ходими А.Атаўбаев ҳамда Чимбой туманида жойлашган автотранспорт воситаларини ювиш шохобчаси ишчи ходими ўртасида содир бўлган. Видеода ЙПХ ходимининг пул берса, машинани навбатсиз ювдира олиши айтилган.\nҲолат юзасидан ҳозирда Қорақалпоғистон ИИВ ЙҲХБ масъул ходимлари томонидан хизмат текшируви ўтказилмоқда. Текширув хулосаси бўйича қўшимча маълумот берилади.\nАввалроқ Қорақалпоғистонда бош кийимидан алкотестер сифатида фойдаланган инспекторга қаттиқ ҳайфсан берилгани хабар қилинганди. Шунингдек, Тошкент вилоятида ЙҲХБга тегишли «Tracker» қоида бузгани учун жарима майдонига қўйилган.


2015 йилда 14 мингта оммавий-маданий тадбир ўтказилди\n17:39 / 23.12.2015\n2015 йил давомида Ўзбекистонда 14 мингдан зиёд оммавий-маданий тадбирлар ўтказилди. Бу ҳақда Ўзбекистон Миллий матбуот марказида ўтказилган “Ўзбекнаво” эстрада бирлашмаси: кеча ва бугун” мавзусидаги матбуот анжуманида маълум қилинди.\n"Ўзбекнаво" эстрада бирлашмаси Бош директори Фарход Жўраев сўзларига кўра, мазкур тадбирларнинг 3,5 мингдан зиёди Тошкент шаҳрида ташкиллаштирилган бўлса, қолганлари ҳудудларда бўлиб ўтган.\nУларнинг қарийб барчасида “Ўзбекнаво” эстрада бирлашмаси ҳамда унинг ҳудудий бўлинмалари томонидан санъаткорларнинг иштироки таъминланган.\nТадбирда мазкур оммавий-маданий тадбирлар рўйхатига йирик давлат маросимлари билан биргаликда, нодавлат-нотижорат ташкилотлари томонидан уюштирилган маданий тадбирларни ҳам киритиш мумкинлиги айтиб ўтилди.


Бўстонлиқда велоспорт бўйича Осиё чемпионати қандай ўтмоқда - 25.04.2019, Sputnik Ўзбекистон\nОсиё велошоссе чемпионатида иштирок этиш учун Ўзбекистонга 40дан ортиқ мамлакатлардан 600га яқин спортчилар келишган. 25.04.2019, Sputnik Ўзбекистон\n© Sputnik / Антон Денисов / Фотобанкка ўтишВелошоссе. Иллюстративное фото.\nОсиё велошоссе чемпионатида иштирок этиш учун Ўзбекистонга 40дан ортиқ мамлакатлардан 600га яқин спортчилар келишган.\nТОШКЕНТ, 25 апр – Sputnik. Шу кунларда Тошкент вилоятининг Бўстонлиқ туманида велошоссе бўйича 39 - Осиё чемпионати бўлиб ўтмоқда. Кеча, мусобақанинг очилиш маросимида Ўзбекистон Хотин-қизлар қўмитаси раиси Танзила Норбоева нутқ сўзлади.\nБўстонлиқ шу кунларда Осиё велоспорти марказига айланган. У ерда 40дан ортиқ мамлакатлардан 600 дан ортиқ спортчилар жамланишган. Бугун ушбу мусобақаларни кузатиш учун Бўстонлиққа Халқаро Велосипедчилар Иттифоқи (UCI) президенти Давид Лапарте ҳам ташриф буюрди.\nКеча, чемпионатнинг биринчи мусобақаси аёллар ва эркаклар жамоалари орасида бўлиб ўтди. 30 масофани тез босиб ўтиш бўйича биринчи ўрин Корея жамоасига, Иккинчи ўрин – Қозоғистон ва учинчи ўрин – Гонконг терма жамоаларига насиб этди. Ўзбекистон қизлари жамоаси 5 ўринни эгаллашди.\nШунингдек, кеча, параспортчилар орасида ҳам мусобақалар бўлиб ўтди. Улар тандем, таянч аппаратлари ёрдамида ва бошқа катергорияларда мусобақаларда иштирок этишди.\nБугун 25 апрель куни 65 ёшдан катта фахрийлар ўртасида мусобақа бўлиб ўтди. Улар Осиё 20 км масофани босиб ўтиб қуйидаги натижаларни қайд этишди: 1-ўрин Ахметбеков Ринат (Қозоғистон), 2-ўрин Гутсалюк Сергей (Қозоғистон), 3-ўрин Коваленко Николай (Ўзбекистон).\nХалқаро велосипедчилар Иттифоқи (UCI) - 1900 йилда Буюк Британия, Франция, Бельгия ва Италия давлатлари иштирокида ташкил этилган. Бош қароргоҳи Эгел шаҳри (Женева)да. Халқаро велосипедчилар Иттифоқи велосипед спортининг дунё бўйича бошқарув органи ҳисобланади.


Артур Геворкян: “Хато қилишга ҳаққимиз йўқ эди” / CHAMPIONAT.asia\nАртур Геворкян: “Хато қилишга ҳаққимиз йўқ эди”\n“Насаф” – “Пахтакор” учрашувининг қаҳрамони шубҳасиз жамоамиз сардори Артур Геворкян бўлди.\nЧемпионат баҳслари давомида ҳам ўзининг голлари ва аниқ тўп узатишлари орқали жамоамизнинг ғалабаларига катта ҳисса қўшиб келаётган футболчи учрашув ҳақидаги фикрларини билдириб ўтди.\n-Кечаги ўйинда илк маротаба стадионимиз мухлислар билан тўлиб тошди. Бу мавсумда биринчи маротаба бундай ҳолат рўй бериши эди. Шунинг ўзиёқ ушбу учрашувнинг аҳамияти юқори эканлигидан далолат беради. Ўз навбатида мухлисларимиз бизни бутун учрашув давомида фантастик тарзда қўллаб-қувватлаб туришди. Бу ҳам ғалаба қозонишимизда муҳим роль ўйнади, десам муболаға бўлмайди. Стадион тўла ишқибозлар кўз ўнгида тўп суриш албатта ёқимли... Учрашув жуда кескин ва муросасиз кечди. Ҳар иккала жамоа ҳам финалга лойиқ эди. Лекин биз яратилган имкониятлардан самаралироқ фойдаландик ва финал йўлланмасига эга чиқдик.\n-Ўйин давомида икки маротаба пеналти тепиш учун “нуқта”га яқинлашдингиз. Ўша пайтда ҳаяжон бўлмадими?\n-Бўлди, албатта. Лекин икки сафар ҳам дарвозабонни чалғита олдим. Омад биз томонда бўлди. Умуман олганда бу ўйинда хато қилишга ҳаққимиз йўқ эди. Умид қиламанки, кейинги учрашувларда ҳам мухлисларимиз стадионни тўлдириб, бизга руҳан далда бўлишади. Биз эса уларга хурсандчилик улашиш учун бор имкониятимизни ишга соламиз.


Афсонавий Mario ўйинининг iOS иловаси 15 декабрда чиқарилади | Terabayt.Uz\n2 519 2017-06-23 16:18\nАфсонавий Mario ўйинининг iOS иловаси 15 декабрда чиқарилади\nМавлон Марасулов 17 Ноябрь, 2016 11:37\nЖорий йилнинг сентябрь ойида Сан-Франциско (АҚШ, Калифорния) шаҳрида ўтказилган Apple тақдимотида тилга олинган Super Mario Run ўйини тез орада iOS платформасида пайдо бўлади, дея хабар бермоқда 3D News нашри. Nintendo компаниясининг маълум қилишича, ўйин иловаси 15 декабрда чиқарилади.\nSuper Mario Run ўйинининг бошқарув тизими жуда ҳам содда: мўйловли қувур тузатувчи Марио автоматик тарзда ҳаракатланади, унга турли тўсиқларни айланиб ўтишга ёрдам бериш учун фойдаланувчи экранга босиб турса кифоя. Қолган жиҳатлари билан ўйин саккиз битли классик Мариодан катта фарқ қилмайди. Албатта, ўйин платформаси ҳозирги технология талабларига мос тарзда қайта ишланган.\nЖами уч хилдаги ўйин режимлари таклиф этилади. Ҳар бир режимдан бепул фойдаланиб кўриш мумкин. Тўлиқ ўйин режими учун эса 10 доллар тўлов олинади. Super Mario Run ўйинини 151 та мамлакатда юклаб олиш мумкин бўлади, менюсида тўққизта тил мавжуд.\niOS, Super Mario Run Муаллиф\nЎзбекистонлик 19 ёшли йигит Dota 2 компьютер ўйинидан ҳозирга қадар 100 минг АҚШ долларига яқин пул ишлади


Сардобаликлар автойўллар аҳволидан нолимоқда\n11:13 / 19.11.2015\nТуманда яшовчи Д. Саттарова “Адолат кўзгуси” газетаси таҳририятига мурожаат йўллаб, Сардоба, Даштобод йўлларининг носозлиги, айниқса, ичимлик суви муаммоси қийинчилик туғдираётгани боис бундай камчиликларни бартараф этишда ёрдам сўраган.\nШикоят кўриб чиқилгач, туман ҳокимининг биринчи ўринбосари Р. Турсунмуродов унга ўз муносабатини билдирди. У реконструкция ва таъмирлаш бўйича кўзда тутилган бир қатор режаларни санаб ўтиб, яқинда йўллар таъмири ва ичимлик суви таъминоти масалалари яхшиланишини таъкидлаб ўтди.


Ироқ жанубида 2та портлаш юз бериб, 8 киши ҳалок бўлди\n15:33 / 01.05.2016\nИроқ жанубидаги Эс-Самава шаҳрида автомобилларга ўрнатилган портловчи қурилмалар ҳаракатга келтирилиши орқали содир этилган 2 теракт оқибатида камида 8 киши ҳалок бўлган ва 16 киши жабрланган. Бу ҳақда Рейтер агентлиги хабар тарқатди.\nАгентликнинг маҳаллий полиция вакилига асосланган ҳолда хабар беришича, автомобилларнинг биринчиси маъмурий бино олдида, иккинчиси бу бинодан узоқ бўлмаган жойдаги автобус бекатида содир этилган. Қурбонлар сони ортиши мумкинлиги, жароҳатланган ҳолда шифохоналарга олиб борилганларнинг аксарининг аҳволи оғир экани айтилган.\nҚайд этилишича, бу шаҳарда асосан шиалар истиқомат қилади.\nБу теракт учун ҳозирча ҳеч қайси томон жавобгарликни ўз зиммасига олмаган.


«Мени синдиришди...» (ҳикоя) [Abduqayum Yoʻldosh]\nE, бу дунёда яхши одамлар ҳам кўп экан!\nЗойир буни бошига хўб ғалати савдолар тушгандан сўнг билди!\nЗойир ўзи азалдан шунақа эди: эркак киши кўчада кўкрагини кериб юриши керак деб ҳисобларди. Ўзиям шунга муносиб бўлишга интиларди.\nЗойирнинг яна бир ақидаси бор эди: эркак киши бировга ўзини хафа қилдириб қўймаслиги лозим. Акс ҳолда ўзингга нисбатан ўзингнинг ҳурматингни йўқотиб қўйишинг мумкин. Ўзингни ҳурмат қилмай қўйдингми, тамом, бошқаларни ҳам ҳурмат қилмай қўясан, ўз навбатида улар ҳам сени бир тийинга олмайдиган бўлишади.\nХудди мана шу ҳаётий принтсиплари боисми, Зойир бир ерда узоқ ишлолмасди. Бўлмаса олий маълумотли инженер-механик деган номи бор.\nАйниқса сўнгги иш жойи...\nКаттагина хўжаликка энди бош инженер бўлиб тайинланганди. Бор-йўғи бир ҳафта ишлади-я, бир ҳафтагина! Ҳатто балансда мавжуд техникаларни тузук-қуруқ қабул қилиб олишгаям улгурмаганди.\nҲаммасига хўжалик раҳбарининг оғзи шалақлиги сабаб бўлди.\nБир умр амал катта-кичик амал курсиларида ўтириб келган, сурила-сурила охир эришгани шу хўжаликка раҳбарлик бўлган Эргаш ака тонг саҳарда тўнтарилган қозондай қорнини силаганча идорада ёки далада оппоқ «Нексия»сида пайдо бўлиб қоларди-да, уйқудан чап ёни билан турган одамдай дуч келган ходимни боплаб хумордан чиқиб сўкиб олгач, гўё катта ишни уддалаган одамдай қониқиш ила уйига қайтар ва яна уйқусини келган жойидан давом эттираркан. Бундан яхши хабардор одамлар тонг саҳардан идорага келиб оларканлар ё бўлмаса далани айланиб юрарканлар. «Хўжайин» бир келиб кетганидан кейин эса енгил нафас олган ходимлар ҳам уй-уйларига тарқалиб кетишарканлар. Мабодо хўжайиннинг ғазабига дуч келиб қолишса, худди айбдор одамдай бош эгиб туравериш маъқул экан. Акс ҳолда... Ишқилиб, Эргаш ака ўзига гап қайтарган ёки тик гапирган одамни ёқтирмас экан, кейинчалик ҳам шу одамни то тавбасига таянтирмагунча ўзиям тинчимас, бошқаларниям тинчитмас экан...\nЗойир бундай гапларни орқаворатдан эшитган, аммо унчалик эътибор бериб ўтирмаган эди. Бекор қилган экан...\nЎша куни Эргаш ака «Нексия»сидан ҳарсиллаб-пишиллаб тушиб келаётган экан. Нима иш биландир идорага келган Зойир аввал панароққа ўтмоқчи бўлди, сўнг ўзининг бу ўйи ўзига нашъа қилиб, «Нимасидан чўчийман?» дегандай шахд билан илдам бориб раҳбарига салом берди.\nАлик олиш нималигини билмайдиган Эргаш ака ўсиқ қошларини чимирганча бир зум янги бош инженерга чақчайиб қараб турди. Сўнг:\n— Сен бола бу ерда нима қилиб юрибсан? — деди.\n«Бола», аслида эса йигирма тўққизга кирган, икки фарзанднинг отаси бўлган Зойир ноилож ҳисобот берган бўлди:\n— Бир-иккита ҳужжатлар керак бўлиб қолганди. Балансни солиштириб кўрмоқчи...\nНордон нарса егандай бирдан афти буришиб кетган Эргаш ака тўсатдан бош инженерининг гапини бўлиб, ўшқира кетди:\n— Конторга қараб тилингни осилтириб йўрғалайвергандан кўра орқангни бир ерга босиб ишлаб ўтирсанг ўласанми?\nЗойир авваллари бир-икки кишидан раҳбарининг оғзи шалақлиги борасида эшитганди. Аммо бу қадар безбетлик...\nЗойирнинг эсанкираб қолганини кўрган, буни қўрқдига йўйган Эргаш ака баттар авж қилди:\n— Сенинг бир ишонганинг ҳоким бованг бўлса, менинг ишонганларим унданам катта одамлар! Ғашимга тегаверсанг, бир чертаман, чиққан жойингга қайтиб бориб тушасан!..\nАйниқса сўнгги жумла Зойирга оғир ботди.\nТўғри, уни бош инженерликка хокимият тавсия этган. Аммо бу жиноят эмас-ку. Қолаверса, аввал унинг «дело»сини яхшилиб ўрганиб чиқишган.\nБалки бу ҳақоратларга чидаса ҳам бўларди. Бироқ «чиққан жойига қайтиб бориб тушиши» хусусидаги дўқ Зойирнинг ҳамиятига тегди. Онаси ўлиб кетганига бир йилдан ошди. Марҳуманинг арвоҳини чирқиллатишдан не наф бор?..\nБунинг устига аллақачон идора биноси деразаларидан бошларини чиқариб, буларни қизиқиш билан кузатиб турган бир-иккита раҳбарчалар олдида...\n— Сал оғзингизга қараб гапиринг, раис бова, — деди Зойир иложи борича хотиржам гапиришга уриниб. Ваҳоланки, унинг юраги гурсиллаб уриб, ғазабдан оёқлари дир-дир титрай бошлаган эди.\nКатта ишни амалга ошириб қўйган одамдай мамнунлик ила ортига ўгирилиб, машинасига қайтиб чиқмоқчи бўлаётган Эргаш ака турган жойида донг қотиб қолди. Илло, шу хўжаликка раҳбар бўлиб келганидан буён бировдан бир оғиз эътироз эшитиб улгурмаган эди.\n— Нима? — деб юборди кўзлари баттар чақчайиб кетган Эргаш ака. — Тилинг чиқиб қолиптими сен боланинг?\n— Соқов эмасдим, — сал зарда билан гапирди Зойир.\nEргаш аканинг ўзи энди бир муддат унга гарангсиб қараб турди, сўнг оғзидан кўпик сачраб бақиришга ўтди:\n— Тур, йўқол, қайтиб бу ерда қорангни кўрсатма! Қишлоқданам кўчириб юбормасам, юрган эканман мен ҳам!\nEнди Зойирники ҳам тутди.\n— Эргаш ака, осмон қўлингизда бўлса ташлаб юборинг! — деди жаҳл билан. — Олсангиз ишингизни оласиз-да, шунга шунча ваҳимами?!.\n— Оламан! — жон-жаҳди билан қичқирди раис. — Ҳаммасини оламан!\n— Менга деса ишингизни пишириб емайсизми!\nЗойир шу сўзларни айтди ва жаҳл билан бурилиб, кета бошлади.\nҒазаб зўридан тилига гап келмай қолган, юзи қисқичбақаники каби қип-қизариб кетган Эргаш ака бир-икки уриниб ҳам жўяли сўкиш тополмай қолгач, охири қўлини мушт қилиб тугганча бош инженер ортидан бўкирди:\n— Ҳали ўзинг тўрт оёқлаб эмаклаб келарсан олдимга!.. Ана ўшанда... Шундай қилдирмасам, отимни бошқа қўяман! Ана ўшанда кўрасан менинг кимлигимни!..\n— Кўрсак кўраверамиз-да, — жаҳл билан жавоб қайтарди идорадан анча узоқлашиб улгурган Зойир.\nҲа, ўшанда Зойир бу гапни нафрат аралаш ғазаб билан айтди. Аммо орадан маълум фурсат ўтгач, раис пишак дўқи қилмаганлигини, чиндан ҳам унинг қўлидан кўп ишлар келишини англади.\nШу билан Зойир қайтиб ишга бормади. Ғирт бекорчи бўлиб қолмаслик учун эса даласи хўжаликнинг энг охирида жойлашган Абдуолим фермерга тракторчи бўлиб ишга кириб олди.\nОрадан уч ҳафталар чамаси вақт ўтгандан сўнг Зойирнинг уйига қўшни маҳаллада турувчи Ибройим кириб келди.\nГарчанд иккалови тенгдош бўлишса-да, дум-думалоқ бўлиб семириб кетганиданми ёки тепа сочи тўкилгани учунми ёши каттароқ кўринадиган Ибройим туман марказидаги коллежни битирганлиги ҳақидаги дипломи билан бош инженер бўлибди.\nЗойир Ибройимни астойдил табриклади.\nШундан кейин янги бош инженер чаккасини қашлаганча муддаога ўтди:\n— Анави... приём-передача охиригача бормаган экан, ака. Бир-иккита қоғозларга қўл қўйиб берсангиз. Ҳаммасини ипидан игнасига қадар тўғрилаб ёзиб келдим. Ҳатто болтларниям эринмасдан битталаб санадим. Раиснинг ўзиям бориб текшириб кўрди.\nИбройим қалин папкасидан бир даста қоғоз чиқариб узатди.\nРаиснинг таниш имзосини кўриб, бурни жийирилган Зойир:\n— Ҳаммаси жойидами? — деб сўради бир оғиз.\n— Албатта-да, — қўлларини кенг ёзди Ибройим. — Келиб-келиб раисдай каттаконимиз билан тенгма-тенг олишган сиздай акахонимни алдайманми?\nМақтов кимга ёқмайди дейсиз. Кейинги кунлар ичида хуфтон бўлиб юрган дилига озгина нур инган Зойир беихтиёр илжайиб қўяркан: «Одамлар... ҳаммасини билади... Яхшиям ўшанда раисга эгилиб-букилиб, хушомад қилишга ўтмаганим...» деб қўйди ўзича.\nЗойирнинг жим қолганини кўрган Ибройим буни ўзича тушунди ва чуқур нафас олгач, кўзларини катта-катта очган кўйи ишонч ва қатъият ила хитоб қилди:\n— Агар алдасам эркак эмасман!..\nБу ҳаяжонли қасамни эшитган Зойир ноқулай аҳволда қолди. Ўзини виждонли бир одамни қасам ичишга мажбур этаётган нокасдай ҳис қилди.\n— Майли, майли, — деди у шоша-пиша. — Ишонаман, ишонаман...\nЗойир худди шундай шошқинлик билан бир даста далолатномалару баённомалардаги ўзининг фамилияси ёзилган жойларга имзо чекиб чиқди.\n— Раҳмат, — қўлини кўксига қўйди Ибройим. — Бу яхшилигингизни унутмайман.\n— Сизга ишонмасам, кимга ишонаман, — деди Зойир.\n— Бундан кейин ҳам бемалол ишонаверинг, — ним эгилди Ибройим. — Биз сизга заррача бўлсин гап тегадиган иш қилмаймиз. Хурматингиз бор, ака, ҳурматингиз. Ахир сиз кимсан Зойир акасиз!\nОғзининг таноби қочиб бораётганини сезган Зойир бир амаллаб ланж-лунжини йиғиштириб олди ва:\n— Ишингизга омад, — деди самимий оҳангда. — Аммо ўзингизни раисга ҳақорат қилдириб қўйманг. Бўш келсангиз, бошингизга чиқиб олади у.\n— Албатта, — деди камоли эҳтиром билан Ибройим. — Бу соҳада ўзингиз бизга ибрат бўлдингиз. Ҳақиқий эркакнинг қанақа бўлишини кўрсатиб қўйдингиз. Энди бўш келмаймиз, ака.\n— Шундай бўлсин, — мамнун жилмайди Зойир.\nИбройим яна бир бор миннатдорчилик билдиргач, қуюқ хайрлашганча деярли орти билан тисарилиб чиқиб кетди ҳовлидан.\nЯнги бош инженернинг ушбу мулозамати унчалик кўнглига ўтиришмаган бўлса-да (худди хушомад қилаётганга ўхшаб кетди), Зойир барибир ўзидан ризолик туйган кўйи хонасига кириб кетаркан:\n— Ибройимга ўхшаган яхши одамлар кўпайгани яхши-да, — деб қўйди.\nБироқ тез орада содир бўлган воқеалар Зойирнинг вақтидан бурун бундай хулосага келиб қаттиқ янглишганини кўрсатди.\nОрадан олти ойга яқин вақт ўтди.\nҚишлоқ анчагина катта бўлгани билан, нимагадир ёмон хабар жуда тез тарқалади.\nАввал «Прокуратурадан келиб, хўжалик техникасини текширишаётганмиш», деган миш-миш тарқалди. Сўнг бунга «Техника роса талон-тарож қилинган, арзимаган пулга сотиб юборилган экан», деган гап-сўзлар қўшилди.\nЗойир бу гапларга парво ҳам қилмай юраверди. Зеро, у бошқараётган тракторни Абдуолим фермер бундан икки-уч йил бурун хусусийлаштириб олган, ҳамма ҳужжатлари жойида эди.\nШундай кунларнинг бирида...\nКечга яқин эди.\nҚувгина Абдуолим тракторчисига мийиғида илжайиб қараб турди-турди-да, сўнг гапнинг дангалига кўчди:\n— Нега буйтиб жимгина юрибсиз десам, вақтида қилар ишни қилиб, из қолдирмасдангина жўнаб қоламан деган экансиз-да?\nЗойир фермерга ажабланиб тикилиб қолди, сўнг очиғига кўчди:\n— Тушунмадим, ука.\nФермер ёйилиб илжайди.\n— Ҳамма ёқда дув-дув гап: «Зойир ака бир ҳафта бош инженер бўлиб ишлаб, хўжалик балансидаги трактор билан машиналарнинг ярмини сотиб юборибди. Агар яна бир ҳафта ишлаганида ҳеч нарса қолдирмас экан-да», деган.\n— Йўғ-е! — деб юборди Зойир беихтиёр.\n— Бу ҳали ҳаммаси эмас. Раис билан ораларингиздан ола мушук ҳам асли ўша сотилган техниканинг пулини талашиб қолиш орқасидан ҳам ўтган эмиш... Эргаш ака энди, дўппи тор келганда «Техникага мен модий жавобгар бўлмаганман, бош инженер бўлган», деб туриб олган эмиш...\nТракторчисининг анграйиб қолганини кўрган фермер кулимсирашдан тўхтади ва жиддий оҳангда гапини якунлади:\n— Прокуратура билан ҳазиллашманг, ака. Пулини ундириб олгани майли, қаматиб юборса юзингиз бир умр шувит бўлиб ўтасиз. Пул кетса кетсин, ака, бу ишни дарров бости-бости қилиб юборинг.\nЗойир яна тушунмади:\n— Қанақа ишни?\nАбдуолим фермер афсус билан бош чайқади:\n— Мени аҳмоқ қилишингиз мумкин, лекин прокурорни бундай қилолмайсиз. Яхшилаб бир дўқласа, ичингиз ўтиб кетади. Ана ўшандан кейин бурнингиздан ип ўтказиб олиб, ҳар мақомга солади...\nҲайрон бўлиб қолган Зойирнинг кўнглига хавотирнинг қора булути бостириб кела бошлади.\nУ шоша-пиша қўлини мой латтага артди ва трактори рулини тўғри қишлоқ томон бураркан:\n— Бир ками шу эди... — дея тўнғиллаб қўйди.\nЙўқ, ҳали бу гап-сўзларнинг бариси ёлғон чиқишига ишонч аралаш умид бор эди. Тўғри, Абдуолим фермер жиддий йигит, бунинг устига акаси тенги одам билан ҳазиллашиб ўтирмайди. Аммо... аммо уни ҳам чалғитган бўлишлари мумкин-ку...\nҲали айтиб ўтганимиздай, қишлоқда ёмон гап тез тарқалади.\nШом қоронғусида уйига ҳовлиқиб кириб келган эрини хотин изиллаб йиғлаб кутиб олди. Гўё ҳозирнинг ўзида келиб, Зойирни қамоққа олиб кетишадигандек.\nБуни кўриб Зойир баттар ваҳимага тушди.\nЯхшиям кеч тушган, кўчада одам кам.\nЗойир шипиллаб Ибройимникига йўл олди.\nҲовлисида аллақачон сут ранг «Нексия» пайдо бўлган Ибройим чорпояда майкачан ҳолида ёнбошлаганча чой ичиб ўтирган экан.\nБош инженер собиқ ҳамкасабасини хушламайгина қарши олди, тил учида:\n— Келинг, ўтиринг, — деб қўйди.\nИбройимнинг бирдан ташвишли қиёфага кирганини кўрган Зойир отни қамчиламаса, ундан бирон гап ололмаслига кўзи етган кўйи, бирдан асосий мақсадга ўта қолди:\n— Қишлоқда ҳар хил гаплар юрибди... Тинчликми?\n— Ҳа, энди, Зойир, биласан-ку, ҳар замонда текшир-текшир бўлиб туради, — пешонасини тириштирди Ибройим. — То проверкадан ўтиб олганингча энамизни кўрамиз.\nЗойир қаршисида ўзини ташвишманд қиёфада тутишга уринаётган, аммо ялпайиб ётишидан сира ҳам «енасини кўраётганга» ўхшамаётган ҳамсуҳбатининг нима учун бирдан ўзини «сен»лашга ўтганига, «ака» демаётганига унчалик ажабланиб ҳам ўтирмади. Зеро, Ибройимнинг совуқ қарашиданоқ вазият бундан олти ой олдинги эмаслиги сезилиб турарди.\nНимадир ўзгарган эди.\n— Ишқилиб, текшириш тинч ўтаяптими? —яхши гап эшитиш илинжида мулойимлик билан сўради Зойир.\nИбройим баттар пешонасини тириштирди:\n— Қаёқда дейсан. Мендан олдин ишлаб кетган...лар беш-олтита трактор, иккита машинани ҳужжатларини тўғриламасдан сотиб юборган экан. Энди ўшаларни топасан деб ёқамдан олишаяпти... Моддий жавобгарлик зиммасида экан...\nТовуши тобора пасайиб бораётган Ибройим охири ерга қараб олди.\nИчи музлаб кетган Зойир аранг сўрай олди:\n— Ким экан у сиздан олдин ишлаб кетганлар?\nМана шундагина Ибройим бир нимага жаҳд қилгандай аста-секин бошини кўтарди ва Зойирга иложи борича қатиқ тикилишга уринди-да:\n— Биттаси... ўзингиз, — деди нимагадир яна «сиз»лашга ўтиб.\nЗойир илон чаққандай жойидан сапчиб туриб кетди.\n— Ҳой, жўра, — деди у асабийлашганидан ёноқлари пир-пир учиб, — оғзингизга қараб гапиринг. Мен бор-йўғи бир ҳафта ишга қатнаганимни, кейин раис билан келишмасдан кетиб қолганимни ҳеч ким билмаса ҳам сиз яхши биласиз-ку.\nИбройим яна ерга қараб олди-да, минғирлади:\n— Мен бир кичкина одамман... Менинг ҳамма қоғозларим тўғри... Ноқонуний хусусийлаштириш, ҳужжатсиз сотиб юборишнинг бари сиз ишлаган даврда бўлган экан. Ҳужжатлар шуни айтиб турибди...\n— Қанақа ҳужжатлар? — лол қотди Зойир.\n— Ҳужжатлар-да... — аниқ жавобдан ўзини олиб қочди Ибройим. — Ҳаммаси прокурорда.\nЗойирнинг миясига нимадир чақмоқ каби келиб урилгандай бўлди. Ҳужжатлар... Демак... демак ўшанда Ибройим алдаб, керакли ҳужжатларга имзо чекдириб олган экан-да... Ҳа, нима деган эди-я... Зойир бирдан эслади: «Агар алдасам эркак эмасман!» деб қасам ичганди.\n— Ахир... — томоғига муштдай бир нима келиб тиқилган Зойир «қулт» этиб ютиниб олди ва ўзининг ўзига нафратини оширадиган тарзда аянчли овозда, баайни ёлвораётгандай оҳангда гапирди: — Ахир қасам ичгандингиз... Ҳаммаси жойида дегандингиз... Ҳаммасини ўзим санаб чиқдим дегандингиз... Сизга, қасамингизга ишонгандим... Эркаксиз, ахир...\nИбройим ерга қараб гум-гурс ўтираверди.\nУндан ортиқ гап ололмаслигини англаган Зойир индамай ҳовлидан чиқиб кетди.\nКўпдан кўп маслаҳат чиқади.\nEртаси куни уйқусиз ўтган оқшомдан сўнг ишга бўйнини эгиб, жиноятчи каби музтар қиёфада борган тракторчисига ачиниб қараб қўйган Абдуолим фермер салом-алик, ҳол-аҳвол сўрашишлардан кейин йўл-йўриқ кўрсатган бўлди:\n— Агар айбингиз бўлмаса, буйтиб бошди эгиб юравермасдан ҳаракатни қилиб қолинг, ака.\nЗойир фермерга ялт этиб қаради:\n— Нима қилай? Менда айб нима қилсин.\nШундан кейин Зойир фермерга бундан олти ой олдинги ва кеча кечқурунги воқеани қисқагина айтиб берди.\nФермер ажабланиб елка қисди:\n— Бундай қарасам қўй оғзидан чўп олмаган одамга ўхшайсиз... Боринг, яра газакламасдан туриб керакли одамларга учрашинг, тушунтиринг, илтимос қилинг, керак бўлса қўлига уч-тўрт сўм тутқазинг. Ишқилиб, ёпиғлиқ қозон ёпиғлигича қолсин. Бўлмаса мошин-тракторларни тўлатиб олиши-ку, бир тараф, «Моддий жавобгар эди» деб бўйнингизга тўрт-беш йилни илиб юборишдан ҳам тоймайди булар...\n— Нима қил дейсиз? — жон-жаҳди билан сўради Зойир. — Тўғри прокурорнинг олдига бориб, бор гапни айтиб берсаммикан? Уям одам, тушунар. Емаган сомсага пул тўлатишмоқчи, десам. Эргаш аканинг ўч олаётганини айтиб берсам...\nФермер ўйланиб қолди, сўнг бир нарса эсига тушгандай юзи ёришди:\n— Қишлоқнинг бошида турадиган Асқар акани танийсизми?\n— Ҳа, қизил «Москвич»и бор.\n— Ҳа. Ўша. Ўзининг қаерда ишлашини аниқ билмайман, лекин бир-иккита илтимос билан борганларга ёрдам берганини эшитганман. Асқар аканинг туққан тоғаси шу системада каттароқ одам шекилли... Ишқилиб, орган одамлари билан ош-қатиқ бўлиб юради дейишади. Бориб аввал шу кишидан маслаҳат сўранг-чи...\n— Ҳозир... борайинми? Иш...\n— Э, ака, ҳозир боринг-да. Бу ёқда уйингиз куяйин деб турибди-ю... Иш қочиб кетармиди... Қолганини ўзим қилиб қўяман.\nЗойир оёғини қўлига олганча қишлоққа қараб чопди.\nОмади келганини қаранг. Новча, озғин, ораста кийинган, тилла гардишли кўзойнак тақиб олган Асқар ака деганлари энди уйидан чиқиб, катта кўчага бурилаётган экан.\nЗойир ҳовлиқиб унинг йўлига чиқди ва қўлини кўтарди.\n«Москич » тўхтади.\nЗойир шоша-пиша салом берди.\nАҳволидан, ўзини тутишидан нимадир содир бўлганини тушунган Асқар ака Зойирни чеккароққа, дарахт соясига олиб ўтди-да:\n— Энди гапиринг, ука, — деди кўзойнаги оша диққат билан тикилиб.\nЗойир яна шоша-пиша, шу сабабли сал чала-чулпа тарзда бор гапни айтиб берди.\n— Ёрдам беринг, Асқар ака, — деди у ниҳоят ҳансираб. — Қуруқ туҳматга қолиб кетаяпман.\n— Ўзи текширувчиларга учрадингизми? — дарҳол савол берди Асқар ака.\n— Ҳозир борсамми деб тургандим... Аввал сиз билан учрашиб, маслаҳатлашийин деб...\n— Ҳм-м, — дея бир муддат норозироқ тарзда ўйланиб қолган Асқар ака соатига қаради. Сўнг бир нимага аҳд қилгандай ишчан қиёфада деди: — Унда бундай қиламиз. Бахтингиз бор экан. Раёнга бораётгандим. Йўл-йўлакай прокуратурага кириб, гап нимадалигини билиб чиқаман... Балки арзимаган ишдир. Битта телефон билан битиб кетар... Йўқ, яхшиси бирга борамиз... Правангиз бор, а?\n— Жуда яхши. Унда ҳозир уйингизга кирамиз. Правангизни оволинг. Биронтасига чой-пой ичириш керак бўлса, анави зормандадан менинг ҳам қўшилиб ичишимга тўғри келади. Бусиз иш битмайди. Шунда машинани ўзингиз ҳайдаб қайтасиз. Кейин... — Асқар ака Зойирнинг усти-бошига синовчан тикилди: — Ўзингиз ҳам сал тузукроқ кийиниб олсангиз. Билиб бўладими, бирон нозикроқ жойга бориб қоламизми? Совға-салом дегандай...\n— Тушундим, тушундим, — деди жон ҳолатда Зойир.\nХуллас, Зойир шоша-пиша уйига кириб, кўчалик кийимларини кийди ва жами бойлиги — юз мингга яқин пулни чўнтагига солиб олди. Хотин буни кўрди, аммо миқ этмади. Афтидан, у ҳам бу балонинг тезроқ даф бўлишини истарди.\nБир пасда туман марказига етиб келишди.\n«Москвич» туман прокуратураси жойлашган уч қаватли муҳташам бино олдига келиб тўхтади.\nЗойир машинада ўтириб турадиган бўлди.\nАсқар ака қўриқчиликда турган милитсионерлар ёнидан худди ишхонасига кираётгандай гердайиб ўтиб кетди.\nОрадан ярим соатдан сал кўпроқ вақт ўтди.\nЗойирнинг ичини ит таталай бошлади.\nНиҳоят новча Асқар аканинг қораси кўринди. Қуёш тиғида кўзойнагининг тилла гардиши ялтираб кетган Асқар ака шошилмай машинаси томон келарди.\nАсқар ака ўз жойига ўтиргандан кейин нимагадир қовоғини солди ва оғир уф тортди.\nБуни кўриб Зойирнинг ичи музлаб кетди.\n— Тўртта трактор, битта «Зил», битта «КамАЗ»... — санай кетди тўсатдан Асқар ака. — Бунча нарсани ҳазм қилишнинг ўзи бўлмайди, ҳамқишлоқ. Тиқилиб қолиш мумкин. Ростданам аралашмаганмисиз ўзи?\n— Айтдим-ку борини, — зориллади Зойир.\nАсқар ака яна бир муддат қошларини уйганча ўйланиб қолди, сўнг чўнтагидан митти қўл телефонини чиқарди-да, рақам тераркан, хушламайгина деди:\n— Аммо бир аблаҳда экан делонгиз... Туяни ютса думини кўрсатмайдиганлар хилидан. Яна ҳеч нарса олмагандай кўзингизга бақрайиб тикилиб тураверади... Қани, бир гаплашиб кўрайлик-чи. Дами баланд бўлса, нима ҳам қилардик, зоримиз бор, зўримиз йўқ деб қўяқоламизда, а, ҳамқишлоқ?\nЮраги тобора пўкиллаб бораётган Зойир:\n— Бир иложини қилинг, ака, — деди Асқар акага мўлтираб қараб. Сўнг қачондан бери тилининг учида турган жумлани базўр ситиб чиқарди: — Хизматингизни қиламиз...\n— Мен ҳамқишлоқларимга хизмат айтмайман, — деди Асқар ака аллақандай улуғворлик ила. Сўнг бирдан бармоғини лабига олиб бориб, «жим» ишорасини қилди-да, ўшандай улуғвор оҳангда телефонга гапира бошлади: — Ассалому алайкум. Раҳимов керак эдилар... Шерзоджон... Ўзларими? Мен Асқар акангизман... Ҳа, раҳмат... Ўша куни тоғамнинг уйида сиз ҳақингизда анча яхши гаплар бўлди... Эшитиб хурсанд бўлдим... Хизмат йўқ, ука. Фақат бир яқин кишимизнинг сизга иши тушиб турган экан. Шуни бир маслаҳатлашиб кўрайлик деб, а... Ҳа, «Гулистон» хўжалигидан... Э, қанақанги талон-тарож? Акахонимиз бузоқнинг ҳақи бор деб сигирнинг сутини ичмайдиганлардан... Қолаверса, тоғам ҳам бир вазиятни ўрганиб кўр-чи, дегандай бўлувдилар... Ҳа, ҳа, собиқ главний инженер. Зойир Абдусаломов... Бизга анча яқин одам... Шуни бир гурунглашсак, а. Қаерда бўларди, бир пиёла чой устида. Холироқ жой бўлса. Менга қаранг, Шерзоджон, иш қочиб кетмайди. Борарсиз ўша бошқармангизга. Аввал бир кўришайлик. Хўп, ана, ярим соатга. «Висол» қалай? Ўтган сафар табакаси сизга маъқул бўлувди шекилли, а? Хўп, ярим соатдан кейин... Хўп...\nШундан кейин Асқар ака қўл телефонининг тугмачасини босди ва Зойир томон ўгирилди:\n— Бир амаллаб кўндирдим. Борайлик, гаплашиб кўрайлик-чи.\n— Раҳмат-е, ака, — деди ҳаяжондан товуши титраб кетган Зойир. — Бола-чақангизнинг ҳузурини кўринг. Хизматингизда бўлайлик...\n— Яна қайтариб айтаман, — илжайди Асқар ака, — мен ҳамқишлоқларимга хизмат айтмайман. Қўлимдан келса беминнат ёрдамлашаман, қўлимдан келмаса очиғини айтаман-қўяман...\nАна шундан кейин ҳам дунёда яхши одамлар йўқ деб кўринг-чи!..\n«Висол» қаҳвахонаси туман марказидан хўжалик томон чиқиш йўлида экан.\nШинамгина қаҳвахонанинг ичида алоҳида хонаси бор экан. Бу ерга келавериб ўрганиб қолган шекилли, Асқар ака тўғри шу хонага кириб борди.\nОфитсиант столни турли газаклару ичимликлар билан безаб улгурар-улгурмас Шерзод дегани ҳам кириб келди. Бу хўппа семиз, юрганда оёқлари таравақайлаб, қорни эса сув тўла мешдай қулдур-қулдур овоз чиқарадиган, аммо митти кўзлари одамга тешиб юборгудай синчковлик билан қарайдиган қирқ ёшлардаги одам экан.\nКўришиб, ҳол-аҳвол сўрашганларидан кейин одатга кўра аввал учрашганлари ва танишганлари учун ичишди.\nЗойир пиёлага лаб текизиб қўйди, холос.\nЗойир бир нарсага тан берди: бу бақалоқнинг ичи бамисоли қудуқ экан, ичган билан тўлмас экан. Унга етай деб Асқар аканинг ҳам бўлари бўлди.\nИшқилиб, биринчи овқат келгунга қадар учта шиша бўшади.\nТўртинчи шиша яримлаб қолгандан кейингина Асқар ака имо-ишорали гап қилиб ўтирмай, тўғридан-тўғри мақсадга кўча қолди:\n— Шерзоджон, боя айтган қариндошимиз шу киши бўлади. Қуруқ туҳматга қолиб ўтирибди. Ўзингизни қора тортиб келавердик. Бир ёрдам қиласиз энди...\nТўсатдан мутлақо ичмаган одамдай ҳушёр тортиб, ёғли лабларини сочиққа артган Шерзод ўзига мўлтираб қараб турган Зойирга синчков назар ташлади ва бирдан пихиллаб кулиб юбораркан:\n— Бу акам чатоқ, — деди. — Вақтида техникани сотган, пулини қуртдек санаб олган. Энди мусичаи беозор бўлиб, орага сиздек акахонларимизни қўйиб... Яхши эмас, яхши эмас... Ейишни билган одам беришни ҳам билиш керак...\nРанги ўчиб кетган Асқар ака Шерзодни силтаб ташлади:\n— Бу унақа одам эмас деб айтдим-ку. Ё менинг гапим етарли эмасми? Жуда агар қуруғига ишлагинг келмаётган бўлма, ма, ол, лекин қайтиб бу одамга туҳмат қилма!\nШундай дея Асқар ака ён чўнтагидан иккита юз долларлик чиқарни ва Шерзоднинг олдига ташлади.\nХижолат тортган Зойир ўрнидан туриб кетай деди. Аммо Асқар ака уни қўл ишораси билан жойига қайтариб ўтқазиб қўяркан:\n— Men koʻchada topganimni koʻchada sarflayman, — dedi. — Kecha bir ish qilgandim, shunga xizmat haqimni ertalab tashlab ketishuvdi. Men bu pulni baribir uyga olib bormasdim. Sizga mening yordamim boʻlsin...\nEнтикиб кетган Зойирнинг кўзлари жиққа ёшга тўлди. Э, бу дунёда яхши одамлар ҳам кўп экан! Мана, шулардан биттаси, эҳтимолки энг яхшиси Асқар ака қаршисида турибди!..\nШерзод пулни олди, ёруққа солиб кўргач, чўнтагига солиб қўяркан:\n— Сизники табаррук, — дея яна пихиллаб кулди. — Оз бўлсаям кўп ўрнида кўрамиз-да.\n— Етади, — тўнғиллади Асқар ака жиддий тарзда. — Кўпини пули борлардан оласан!\n— Хўп, хўп, дедик-ку, — қўлини кўксига қўйди Шерзод. — Энди шу ҳақда бошқа гаплашмай, озроқ ароқ ичсам, озроқ овқат есам майлими, рухсат берасизми?\n— Рухсат бераман, — илжайди Асқар ака.\nШерзод бечора шу рухсатни кутиб турган эканми, жон-жаҳди билан ичкиликка ва таомларга ташланди. Ўзиям бу борада Асқар акани чангида қолдириб кетди-ёв...\nОрадан ярим соатча ўтиб, икитадан қовурилган жўжа ейилганидан кейин (томоғидан овқат ўтмаётган Зойир минерал сув ичиб ўтирарди, холос) Асқар ака шамоллашга чиқиб кетган маҳал худди боягидек бир қултум ичмаган одамдай бирдан ҳушёр тортган, фақат кўзлари қип-қизариб кетган Шерзод эгилиб, Зойирга шивирлади:\n— Акангизнинг ҳурмати бор... Асли нархи минг эди... Майли, сизга яна бир арзимаган хизмат айтаман. Ўшани бажарсангиз бўлди...\n— Жоним билан, — деди Зойир қўлини кўксига қўйиб.\nЗойир олиб келган пул ҳисоб-китобга учма-уч етди...\nЗойир эртаси куниёқ таниш-билишларидан қарз олди, етмаганига бир қўйини сотди, ишқилиб икки юз долларга етадиган пулни кечга ячқин Асқар аканинг уйига олиб бориб берди.\nАжаб, аввалига Асқар ака пулни олишдан қатъиян бош тортди.\n— Мен ҳамқишлоқларимга хизмат айтмайман, — деди боши торс ёрилай деб тургани боис афти буришиб кетаётган Асқар ака.\n— Ҳам салом бериб, ҳам товон тўлаб юрманг, Асқар ака, — деди Зойир меҳр билан. — Сизга жуда катта раҳмат...\nEртаси куни эса оппоқ «Нексия»да келган бир оқ кўйлакли, бўйинбоғ таққан йигит Шерзоднинг «арзимаган хизмати»ни айтиб кетди. Қўшни қишлоқда яшайдиган Шерзоднинг акаси яқинда бир янгигина «Зил»ни хусусийлаштириб олган экан. Ўшанинг майда-чуйда эҳтиёт қисмларини қўйиб, юргазиб юбориш керак экан...\nЗойир ҳаллослаб қўшни қишлоққа югурди.\n«Янгигина» машина деганларининг рамаси бор эди, холос...\nБуни кўриб Зойирнинг кўзи тиниб кетди. Шерзоднинг акаси қўлини белига тираб турганини кўргандан кейин эса бу одамдан ҳеч қандай кўмак бўлмаслигини ҳам англади.\nАммо лафз ҳалол. Зойир уйидаги ягона сигирини бозорга олиб чиқиб сотди, пулига эҳтиёт қисм сотиб олиш учун уч марта бозорга чиқди.\nИшқилиб, саккиз кун деганда машина ўрнидан қўзғалди...\nБу хабарни шахсан Шерзоднинг ўзига айтиб қўйиш, ҳам бир йўла кўзига бир кўриниб қўйиш мақсадида кеч бўлса ҳам Зойир туман марказига йўл олди.\n«Дамас» туман марказига кириб бораётгани маҳал йўл четидаги «Висол»қаҳвахонаси ёнида турган қизил «Москвич» Зойирга таниш туюлди.\nЗойир хабарни Асқар акага айтиб қўя қолай деган ўйда «Дамас»ни тўхтатди.\nЗойир аввал келиб юрган одамдек тўғри ичкарига хонага кириб бораётгани боис биров уни тўхтатиб ўтирмади.\nБирдан бостириб кириш ноқулайлиги боис Зойир қия очиқ эшик олида бир зум туриб қолди.\nХудди шу маҳал ичкаридан аниқ-тиниқ янграётган овоз эшитилди.\nГапираётган Асқар ака эди. Аммо сўзлар... Сўзлар жуда-жуда таниш эди.\n— Мен кўчада топганимни кўчада сарфлайман, — дерди Асқар ака. — Кеча бир иш қилгандим, шунга хизмат ҳақимни эрталаб ташлаб кетишувди. Мен бу пулни барибир уйга олиб бормасдим. Сизга менинг ёрдамим бўлсин...\nБунга жавобан Шерзоднинг пихиллаб кулгани эшитилди:\n— Сизники табаррук. Оз бўлсаям кўп ўрнида кўрамиз-да.\n— Етади, — тўнғиллади Асқар ака. — Кўпини пули борлардан оласан!\n— Хўп, хўп, дедик-ку, — дегановози келди Шерзоднинг. — Энди шу ҳақда бошқа гаплашмай, озроқ ароқ ичсам, озроқ овқат есам майлими, рухсат берасизми?\nҲа, буларнинг бари жуда-жуда таниш эди. Гўё...\nГўё артистлар бир саҳнани иккинчи бор ижро этишаётгандай...\nЗойир аста боҳини ичкарига суқди ва яқиндагина ўзи ўтирган жойда кўзларида миннатдорлик ёши билан Асқар акага термулиб ўтирган эллик ёшлардаги бир деҳқонни кўрди...\nЗойир... индамай ортига қайтди.\nНаҳотки... Наҳотки... Наҳотки инсон боласи шунчалик маккорликка, риёга қодир бўлса...\nEртаси куни Зойирнинг номига прокуратурадан чақирув қоғози келди.\nЗойир худди шундай бўлишини билгандек миқ этмай қоғозни олди, кўрсатилган жойга имзо қўйди.\nШундан кейин Зойир чақирув қоғозини яхшилаб буклаб чўнтагига солди ва тўғри идорага йўл олди. Зойирнинг юзиданоқ нимагадир қатъий аҳд қилгани сезилиб турарди.\nИдора ёнидаги дарахтлар соясида қордай оппоқ «Нексия»сини юваётган Ибройим собиқ ҳамкасабасининг кўринишиданоқ ҳаммасини тушунди шекилли, югуриб келасола унга ҳовлиқиб гап уқтира бошлади:\n— Вақтида келдинг... Эргаш акам шу ерда... Сени фақат шу одам қутқариб қолади!.. Дарров олдига кир. Эгил, ялин, ёлвор, ишқилиб жонингни сақлаб қол... Озроқ хушомад қилсанг ўлиб қолмассан... Қолгани бир гап бўлар... Эргаш ака яхши гапни яхши кўради... Агар барисини бўйнингга қўйишса ўзингни сотибам тўлай олмайсан...\nЗойир миқ этмасдан йўлида давом этарди.\nУндан олдинга ўтиб олган Ибройим пилдираб борасола аввал қабулхона эшигини очди, кейин эса Эргаш ака ўтирган кабинет эшигини.\nИбройим жон-жаҳди билан нималарнидир ишора қиларди.\nЗойир шу томонга кўз қирини ташлади ва Ибройимнинг «Eгил... эгил...» деб ишора қилаётганини кўрди.\nЗойир... аввал сал эгилди... сўнг... жиққа ёшга тўлган кўзларини чирт юмиб олган кўйи янада кўпроқ эгилди ва остона ҳатлади...\nШу оқшом Зойир уйида хонасига биқиниб олиб хотини, болаларини қўрқитиб роса ичди, маст бўлиб олгач эса кўринмас кимларгадир роса бақирди. Деразага яқин келган хотин шўрлик эрининг алам билан:\n— Мени синдиришди... Мени синдиришди... — деяётганини эшитгандай бўлди. — Мени хўрлашди... ҳақорат қилишди...\nНогаҳон бирдан жимлик чўкди. Юраги увишиб кетган хотин қулоғини дераза ойнасига босди.\nИчкаридан пиқ-пиқ йиғи овози келарди...\nEркак йиғламоқда эди, эркак...\n1 Alvido, goʻzallik… (hikoya) [Abduqayum Yoʻldosh] 676\n2 Алвидо, гўзаллик... (ҳикоя) [Abduqayum Yoʻldosh] 362\n6 Hayot shafqatsiz... (hikoya) [Abduqayum Yoʻldosh] 434\n9 Javobi bor... (hikoya) [Abduqayum Yoʻldosh] 426\n12 Катта одамнинг кичкина таниши (ҳ... [Abduqayum Yoʻldosh] 375\n15 Отасининг қизи (ҳикоя) [Abduqayum Yoʻldosh] 314\n16 Qaydasan, moʻjiza… (hikoya) [Abduqayum Yoʻldosh] 579\n17 Qizil tilla, qip-qizil tilla (hi... [Abduqayum Yoʻldosh] 460\n18 Қайдасан, мўжиза… (ҳикоя) [Abduqayum Yoʻldosh] 478\n21 Toʻy (qissa) [Abduqayum Yoʻldosh] 699\n22 Тилла соат (ҳикоя) [Abduqayum Yoʻldosh] 313\n23 Тўй (қисса) [Abduqayum Yoʻldosh] 311\n24 Yolgʻon va haqiqat (hikoya) [Abduqayum Yoʻldosh] 433\n26 Юлдузнинг йўли (қисса) [Abduqayum Yoʻldosh] 303


Қум ва туз бўрони Урганчда нафас олишни қийинлаштиргани хабар қилинди\n01 март 2021, Тошкент вақти: 15:28\nЎзбекистоннинг шимолий ҳудудларида 26 май куни юз берган ёмғир аралаш туз бўрони 27 май куни Хоразм вилояти маркази Урганч шаҳрига етиб келган.\nKun.uz нашрининг хабар беришича, Урганч аҳолиси нафас олиш қийинлашганидан шикоят қилмоқда. Одамларга ниқоб тақиб юриш тавсия қилинган.\n“Тахминларга кўра бу бўрон шимолдан Қозоғистон орқали келган бўлиши мумкин. Шунингдек, кейинги икки ой мобайнида ушбу ҳудудлардаги каналларга сув етиб бормаслиги оқибатида ердан туз кўтарилгани айтилмоқда”, дейилади хабарда.\nМаълумотда айтилишича, мазкур ҳудудда март ойида ҳам туз бўрони кўтарилган ва экинларга зарар етказилган эди. Туз бўрони ортидан ҳудудда жорий йилги деҳқончилик катта фалокат ёқасида қолган.\nGazeta.uz нашрининг хабар қилишича, бўрон Қорақалпоғистон, Хоразм, Навоий ва Бухоро вилоятларида кузатилган.\nЎзгидромет ташкилотига кўра, мамлакатнинг шимоли-ғарбидан секундига 20 метр тезликда эсган кучли шамол қум-туз тўзонини олиб борган.